Summary: Poliisiylijohtaja Seppo Kolehmaisen mukaan Suomessa on tehty virallinen selvitys Tanskassa esiin tulleiden ongelmien vuoksi.

Tanskassa tutkitaan, ovatko poliisin ja syyttäjäviranomaisten käyttämät teletunnistetiedot luotettavia ja onko dataa viranomaisille välittävässä järjestelmässä ollut virhe johtanut vääriin tuomioihin.
 Koko ajan laajentunut skandaali paljastui, kun poliisi havaitsi keväällä ohjelmistovirheen.
 Nyt viranomaiset käyvät läpi noin 10 700 rikostapausta aina vuodesta 2012 lähtien varmistaakseen, etteivät syyttömät joudu virumaan vankilassa ohjelmistovirheen vuoksi. Toistaiseksi on epävarmaa, kuinka suuressa osassa näistä tapauksista on hyödynnetty virheellisiä teletietoja.
 Vuoden 2018 osalta määrä on jo tiedossa. Puutteellista dataa on käytetty 8,9 prosentissa kaikista tuon vuoden tapauksista Tanskassa. Poliisin mukaan ongelma voi kuitenkin olla tätä laajempi.
 Kun poliisi keväällä vertasi yhden poliisipiirin vuosina 2017–2019 käyttämiä teletunnistetietoja puhelinoperaattoreiden raakadataan, paljastui eroja 24 tapauksessa 75:stä.
 13 tapauksessa teletietojen merkitys arvioitiin niin suureksi, että ne oli syytä arvioida uudelleen. Tapauksista seitsemän oli johtanut tuomioon, kolme oli hylätty ja kolmen käsittely on edelleen kesken.
 Rikosta tutkiva poliisi voi selvittää kännykän omistajan maantieteellisen sijainnin telemastojen avulla. Nämä kännykänkäyttäjät on kuvattu Kööpenhaminan metrossa, eivätkä he liity tapaukseen.
 Suomen poliisijohto sai tiedon Tanskan tilanteesta elokuussa
 Poliisiylijohtaja  Seppo Kolehmainen  kertoo Ylelle, että Suomen poliisi sai tiedon Tanskan televalvontatietoihin liittyvistä ongelmista elokuussa.
 – Sain kuulla asiasta Pohjoismaiden poliisijohtajien kokouksessa.
 Tämän jälkeen Suomessa tehtiin kaikessa hiljaisuudessa virallinen selvitys aiheesta.
 – Tämä on vakava tilanne. Siksi käynnistimme virallisen selvityksen. Siitä on saatu nyt ensitiedot. Niiden perusteella Suomessa ei pitäisi olla samanlaisia ongelmia kuin Tanskassa, koska meillä on käytössä erilainen järjestelmä, Kolehmainen sanoo.
 Mikä ero Suomen ja Tanskan järjestelmissä on, sitä poliisiylijohtaja ei lähde julkisuudessa avaamaan.
 – Salassapidon takia en voi tätä tarkemmin kertoa, mutta järjestelmät ovat erilaiset, Kolehmainen toteaa.
 Teletietoja ei toistaiseksi käytetä rikostutkinnassa
 Tanskassa tehdään nyt laaja arvio siitä, onko puutteellinen data ollut merkittävässä roolissa syyllisyyden arvioimisessa.
 Elokuun lopussa alkanut selvitys on jo johtanut yli 30 vankeustuomiota suorittaneen tai tutkintavankeudessa olleen ihmisen vapauttamiseen.
 Teletietojen hyödyntäminen rikostutkinnassa keskeytettiin elokuussa kahdeksi kuukaudeksi,  uutisoi Tanskan yleisradioyhtiö DR . Valtakunnansyyttäjä  Jan Reckendorff  arvioi kuitenkin jo tuolloin, että keskeytys voi olla tätä pidempi.
 – Tämä on erittäin vakava asia ja päätös [teletietojen käytön keskeyttämisestä] on dramaattinen. Se on kuitenkin välttämätön oikeusvaltiossa. Emme voi elää sen asian kanssa, että ihmiset joutuvat vankilaan väärien tietojen perusteella, Jan Reckendorff sanoi DR:lle elokuussa.
 Reckendorffin mukaan on parempi päästää syyllisiä vapaaksi kuin istuttaa syyttömiä ihmisiä vangittuna.
 – Me emme voi ottaa sitä riskiä, että viattomia tuomitaan, myös oikeusministeri  Nick Hækkerup  on todennut.
 Ohjelmistovirheen vuoksi poliisin käytössä olevissa paikkatiedoissa on ollut parin sadan metrinkin heittoja. Kännykkä kädessä Kööpenhaminassa pyöräillyt nainen ei liity tapaukseen. Rex Features / AOP
 Teledata on usein ratkaisevassa roolissa rikostutkinnassa
 Teledatasta käy ilmi, kuka on ollut yhteydessä kehenkin, mihin aikaan ja missä paikassa. Paikkatieto ilmaisee liittymän tai päätelaitteen, kuten matkapuhelimen, maantieteellisen sijainnin telemastojen avulla. Tämä data on usein täysin olennainen poliisin rikostutkinnassa ja oikeuksien puntaroidessa todistusaineistoa.
 – Tähän asti matkapuhelindatalla on ollut suuri merkitys oikeuksissa, sillä sen kaltaista todistusaineistoa on pidetty lähes objektiivisena. Tämä on muuttanut ajatuksiamme mobiilidatasta, kööpenhaminalainen asianajaja  Karoline Normann  sanoo uutistoimisto AFP:lle ja arvelee asianajajien jatkossa kyseenalaistavan teledatan muiden todisteiden lailla.
 Normann toivoo oman asiakkaansa tapauksen saavan oikeudessa uuden käsittelyn. Tämä tuomittiin kiristyksestä kolmen ja puolen vuoden vankeustuomioon teletunnistetietojen perusteella.
 Ohjelmistossa, joka muuntaa telemastojen keräämää dataa ymmärrettävämpään muotoon ja välittää sen poliisille, on Tanskassa ollut jo vuosia virhe.
 Sen vuoksi järjestelmä on saattanut jättää rekisteröimättä osan tiedoista tai paikantaa saman matkapuhelimen yhtä aikaa useamman telemaston alueelle.
 Myös tekstiviestin lähettäjäksi on voinut rekisteröityä väärä taho. Lisäksi mastojen sijaintitiedoissa on ollut virheitä, jotka ovat voineet aiheuttaa paikkatietoihin valtavia heittoja.
 DR uutisoi  tapauksesta, jossa sama kännykkä oli rekisteröitynyt muutaman sekunnin viiveellä Kööpenhaminassa ja Frederikshavnissa oleviin telemastoihin. Paikkojen välinen matka on 230 kilometriä.
 Tanskan Televiestintäteollisuusliiton johtaja  Jakob Willer  painottaa uutistoimisto AFP:n haastattelussa, ettei syy virheellisiin tietoihin ole teleyhtiöissä.
 – [Teleyhtiöiden] data on luotu telepalvelujen tarjoamiseksi, ei kansalaisten kontrolloimiseksi tai valvomiseksi, Willer sanoo.

Tanskassa tuomittu syyttömiä vankeuteen väärien teletunnistetietojen takia – Poliisiylijohtaja: "Suomessa on käytössä eri järjestelmä"


Summary: Suurimmat toiveet lepäävät härkäpavun ja herneen harteilla, mutta tarpeen olisivat myös eksoottisemmat sinilupiini, keltalupiini ja kotimainen soija.

Tuontisoijan korvaamista kotimaisilla vaihtoehdoilla on väläytelty vuosikaudet, mutta soijaa tuodaan vielä paljon etenkin sikojen, siipikarjan ja kanojen rehuksi. Amazonian sademetsätuhojen takia tuontisoija on  noussut jälleen otsikoihin .
 Helsingin yliopiston härkäpapututkija  Frederick Stoddard  on innoissaan, sillä muutoksen hetki voi olla nyt.
 – Elämme erittäin jännittävää aikaa. Kuulin tänä aamuna ensimmäistä kertaa elämässäni rehuteollisuudelta, että he hyväksyvät ja käyttävät härkäpapua sioille ja hernettä kanoille. Ja että sitä voidaan kasvattaa riittävästi Suomessa, dosentti Stoddard sanoo.
 Se, että ulkomailta tuotua soijarehua voidaan korvata kotimaisilla palkokasveilla ei sinänsä ole Stoddardille uutinen. Mutta rehuteollisuuden pään kääntyminen on.
 Metsien raivaus huolettaa Amazonialla – ja Suomessa Amazonian sademetsää on tuhoutunut  tänä vuonna ennätystahtiin. Yksi syy on metsän raivaaminen soijapelloiksi. Maa- ja metsätalousministeri on ehdottanut, että  Suomeen ei tuotaisi soijaa rehuksi enää vuonna 2025 . Siihen tarvittaisiin esimerkiksi härkäpapuviljelmiä 80 000 ha, eli alle 4% Suomen peltopinta-alasta. Nyt härkäpapuviljelmiä on 18 000 ha. Jos metsää raivataan pelloksi, metsän hiilivarasto ja -nielu menetetään. Lisäksi maaperä voi muuttua suureksi päästölähteeksi erityisesti  turvemailla . Suomessa metsäkato on vajaat 10 000 hehtaaria vuodessa ja siitä maatalouden osuus on kolmasosan ja puolen välillä. Etenkin vanhojen metsien vähäinen määrä  uhkaa monia eliölajeja . Peltopinta-alaa tarvitaan sitä vähemmän, mitä useammin kasviproteiinit korvaavat lihaproteiinit ihmisten lautasilla.
 Luonnonvarakeskus Luken erikoistutkija  Marjo Keskitalo  on Stoddardin kanssa samaa mieltä: tuontisoijasta voidaan luopua, jos halutaan.
 – Kyllä meillä se rehusoija ja valkuainen pystytään tuottamaan kotimaassa. Ei se ole mitään utopiaa. Tietenkin siinä tarvitaan yhteistä visiota kaikilta: tutkijoilta, neuvojilta, viljelijöiltä, kasvinjalostajilta ja teollisuudelta, sanoo Keskitalo.
 Soijan valtteja ovat hyvä laatu ja etenkin halpa hinta. Suomalainen kuluttaja ei voi soijan maailmanmarkkinahintoihin vaikuttaa, mutta Stoddard nostaa esille kuluttajien joukkovoiman.
 – Jos kuluttajat maksavat enemmän kotimaisella rehulla tuotetusta lihasta, tuottajat maksavat siitä enemmän rehuteollisuudelle ja lopulta viljelijäkin saa sen hinnan, että kasvattaminen kannattaa, Stoddard sanoo.
 Viisi vaihtoehtoa korvaajaksi
 Koska Suomi ei ole olosuhteiltaan paras mahdollinen palkokasvien viljelyyn, tarvitaan monipuolisuutta, korostavat molemmat tutkijat. Esimerkiksi viime vuonna, kun oli erittäin lämmin kasvukausi, soijan ja lupiinien hehtaarikohtaiset sadot kilpailivat härkäpavun kanssa, vaikka härkäpapu on lähtökohtaisesti monta kertaa satoisampi.
 Monipuolinen ruokavalio myös vähentää kasvien haitta-aineista koituvia ongelmia.
 Tässä on viisi vaihtoehtoa tuontisoijan korvikkeeksi – niin eläinten kuin ihmistenkin suuhun.
 Kotimainen soija
 Soijasato on ollut Luken viljelykokeissa keskimäärin 300-900 kilogrammaa hehtaaria kohden (kg/ha). Yksittäinen huipputulos on ollut 1 250kg/ha. Petteri Juuti / Yle
 Onnistuuko viljely Suomessa?
 Vaihtelevasti. Etelä-Suomessa jos jossakin. 2010-luvulla viljely on onnistunut kolmena vuotena. Suomen kesät ovat usein joko liian kylmiä, lyhyitä tai kuivia. Soijaa voidaan viljellä Suomessa ehkä lähivuosikymmeninä, jos lajikkeita kehitetään, ilmasto lämpenee, eikä Eurooppa enää rajoita viljelyteknologian kehittämistä. Viljely nykyisin vähäistä. Tuontisoija on usein  geenimanipuloitua , Suomessa sellaisia lajikkeita ei viljellä.
 Sopiiko eläinten rehuksi?
 Kuten tuontisoijaa, kotimaista soijaa voidaan käyttää kanojen ja sikojen ruokinnassa. Se sopii myös märehtijöille, mutta Suomessa soija on jo korvattu rypsirouheella. Proteiinin määrä ja laatu on erinomainen. Suomessa viljellyssä soijassa on vähemmän proteiinia kuin tuontisoijassa.
 Sopiiko ihmisille ruokapöytään?
 Kyllä, kuten tuontisoijakin.
 Härkäpapu
 Härkäpavun sato Suomessa on keskimäärin 2 100 kg/ha. Huipputulos on 4 200 kg/ha. Petteri Juuti / Yle
 Onnistuuko viljely Suomessa?
 Herneen ohella palkoviljoista parhaiten menestyvä, mutta epäonnistumisia vuosina 2017-2019. Kuivuus on ongelma, eikä herne menesty kuivilla savialueen pelloilla.
 Vaatii säännöllistä tarkkailua rikkakasvien takia, joten kokoaikaisella viljelijällä on paremmat mahdollisuudet onnistua kuin sivutoimisella. Härkäpapua viljeltiin tänä vuonna 18 000 hehtaarilla. Viljely onnistuu Seinäjoen eteläpuolella.
 Sopiiko eläinten rehuksi?
 Muille kyllä, mutta härkäpavun sisältämät visiini ja konvisiini rajoittavat käyttöä erityisesti muniville kanoille - parempaa lajiketta ollaan kehittämässä. Proteiinia ei ole yhtä paljon kuin soijassa, eikä se ole ravitsemuksellisesti yhtä täydellistä, mutta sopivasti täydennetyssä rehuseoksessa se ei ole ongelma. Sisältää paljon tärkkelystä, joten vehnän tai ohran määrää on vähennettävä hieman siipikarjan ja sikojen ruokavaliossa.
 Sopiiko ihmisille ruokapöytään?
 Kyllä, mutta siemenet eli pavut käsiteltävä ennen käyttöä. Proteiinia ei ole yhtä paljon kuin soijassa, eikä se ole ravitsemuksellisesti yhtä täydellistä, mutta tasapainoisessa ruokavaliossa sillä ei ole merkitystä.
 Herne
 Herne tuottaa satoa keskimäärin 2 330 kg/ha. Petteri Juuti / Yle
 Onnistuuko viljely Suomessa?
 Kyllä. Viime vuonna hernettä viljeltiin 5 100 hehtaarilla rehuksi ja 3 400 hehtaarilla elintarvikekäyttöön. Herneen viljely onnistuu Suomessa alueilla, joilla viljely ylipäätään onnistuu.
 Sopiiko eläinten rehuksi?
 Kaikille. Herneet ovat pienempiä ja niissä on vähemmän proteiinia kuin härkäpavuissa. A-Rehu on hiljattain ilmoittanut, että voi käyttää kotimaista hernettä siipikarjan ravintona taloudellisesti kannattavasti. Vuonna 2016  Maaseudun tulevaisuus  uutisoi herneen saatavuuden olevan suurin este herneen osuuden kasvattamiselle.
 Sopiiko ihmisille ruokapöytään?
 Kyllä.
 Sinilupiini
 Sinilupiinin sato on ollut Luken viljelykokeissa keskimäärin 500 - 1 500 kg/ha. Helsingin Yliopiston kokeissa jopa 3 000 kg/ha. Petteri Juuti / Yle
 Onnistuuko viljely Suomessa?
 Kyllä yleensä, kun on oikea lajike ja osaava viljelijä. Rikkakasvit ovat ongelma. Sinilupiinia viljellään alle 100 hehtaarilla, mutta määrä voisi olla paljon suurempi. Kasvaa parhaiten happamilla hiekkaisilla mailla, jollaisia on Etelä-Pohjanmaalla ja Satakunnassa. Kokemuksia on vielä vähän, joten sadon keskimääräistä kokoa on vielä vaikea arvioida.
 Sopiiko eläinten rehuksi?
 Soveltuu kaikille eläimille. Ulkomailla käytetään ainakin sioille ja kanoille. Hämeenlinnassa on saatu hyviä tuloksia kalkkunoiden ruokinnassa. Proteiinin määrä ja laatu parempi kuin härkäpavulla, mutta huonompi kuin soijalla.
 Sopiiko ihmisille ruokapöytään?
 Makeat ja yksivuotiset lupiinit, kuten sinilupiini soveltuvat ihmisravinnoksi, mutta eivät pähkinäallergisille. Esimerkiksi Australiassa ja Saksassa sinilupiinista erotetuista proteiineista ja kuiduista on tehty elintarvikkeita.  Huom: Tienvarsilla esiintyvä villi lupiini on myrkyllinen.
 Lue lisää:
 Harva tuntee proteiini- ja kuitupitoisen sinilupiinin hyödyt
 Keltalupiini
 Keltalupiinin sato on ollut Luken viljelykokeissa keskimäärin 500 - 1 500 kg/ha. Helsingin Yliopiston kokeissa jopa 2 400 kg/ha. Petteri Juuti / Yle
 Onnistuuko viljely Suomessa?
 Kuten sinilupiini: Kyllä yleensä, kun on oikea lajike ja osaava viljelijä. Rikkakasvit ovat ongelma. Kasvaa parhaiten happamilla hiekkaisilla mailla, jollaisia on Etelä-Pohjanmaalla ja Satakunnassa. Keltalupiinin viljelyä on kokeiltu harvoin, joten sadon keskimääräistä kokoa on vielä vaikea arvioida.
 Sopiiko eläinten rehuksi?
 Kuten sinilupiini, mutta proteiinin määrä parempi. Soveltuu kaikille eläimille. Ulkomailla käytetään ainakin sioille ja kanoille. Proteiinin määrä ja laatu parempi kuin härkäpavulla, proteiinin määrä jopa tuontisoijan tasolla.
 Sopiiko ihmisille ruokapöytään?
 Kuten sinilupiini: Makeat ja yksivuotiset lupiinit, kuten keltalupiini soveltuvat ihmisravinnoksi, mutta eivät pähkinäallergisille.  Huom: Tienvarsilla esiintyvä villi lupiini on myrkyllinen.
 Listan laatimisessa on ollut mukana haastateltujen tutkijoiden lisäksi Luken tutkimusprofessori Marketta Rinne. Jutun kuvissa käytetyt proteiinipitoisuudet ovat Luken ScenoProt-tutkimuksen tuloksia. Proteiinipitoisuus voi vaihdella lajikkeen ja kasvuolosuhteiden mukaan.
 Voit keskustella aiheesta tämän jutun alla torstaina 12.9.2019 kello 22 saakka.
 Lisää aiheesta:
 Tiedätkö paljonko syöt soijaa ja miten se on tuotettu? Et edes voi, koska soijaa on niin monessa ruuassa, ja sitä tulee montaa reittiä
 Metsät roihuavat nyt Amazonilla, Indonesiassa ja Siperiassa – mikä maastopaloja selittää?
 Maailman keuhkot palavat Amazonin alueella, kauppasopimusten jäädyttäminen voisi auttaa – Tutkija pelkää: "Koko sademetsä saatetaan menettää"
 Amazonian sademetsää tuhoutunut tänä vuonna ennätystahtiin – metsäpalojen määrä on vähentynyt syyskuun alussa
 "Amazonian paloja on valtavan laajalla alueella"   – asiantuntijat vastasivat kysymyksiin kulotuksen seurauksista. Esiin nousi myös  Euroopan rooli.
 Maa- ja metsätalousministeri täsmensi avustajansa lausuntoa: Suomesta täysin soijaton rehukäytössä vuoteen 2025 mennessä

Muutoksen hetki voi olla lähellä: Soijaa ei ehkä jatkossa tarvitse kuljettaa ulkomailta – nämä 5 lajia löytyvät koto-Suomestakin


Summary: Harhaanjohtamissyytösten vuoksi pääministeri Boris Johnsonia on jopa vaadittu eroamaan.

Britannian pääministeri  Boris Johnson  kieltää johtaneensa harhaan tai valehdelleensa kuningattarelle parlamentin istuntotaukoa koskevassa asiassa. Siitä kysyttiin häneltä erikseen torstaina.
 – Ehdottomasti en valehdellut, Johnson sanoi.
 Asiasta kertovat mm.  BBC  ja  CNN .
 Kuningatar toimi asiassa pääministerin suosituksen mukaisesti.
 Pääministeri vastasi syytöksiin sen jälkeen, kun Skotlannin korkein oikeus antoi päätöksensä, jonka mukaan istuntotauko olisi lainvastainen.
 Skotlannissa oikeudelle esiteltiin asiakirjoja,  joiden mukaan pääministeri Johnson olisi harkinnut parlamentin toiminnan keskeyttämistä jo viikkoja ennen kuin hän pyysi siihen muodollista lupaa kuningattarelta.
 Muun muassa entinen konservatiiviedustaja  Dominic Grieve  sanoi, että mikäli Johnsonin todetaan johtaneen kuningatarta harhaan, hänen tulisi erota.
 Lue lisää:
 Brittiparlamentti jäi tauolle maratonistunnon jälkeen: Ei ennenaikaisia vaaleja, Johnson ei suostu hakemaan jatkoaikaa brexitille, puhemies ilmoitti eroavansa

Britannian pääministeri: En valehdellut kuningattarelle


Summary: Mediataiteilija Reija Meriläinen (s. 1987) on saanut tämän vuoden AVEK-palkinnon. Palkinnon suuruus on 15 000 euroa.

Audiovisuaalisen kulttuurin edistämiskeskus (AVEK)

Reija Meriläisen  teokset yhdistävät videota, veistoksia ja installaatioita. Meriläinen käyttää töissään digitaalista 3D-teknologiaa ja on viime vuosina työskennellyt myös videopelien parissa. Meriläisen taideteos ja peli Survivor heijastelee arkielämän sosiaalisia tilanteita ja niiden mutkikkaita valta-asemia. Peli oli esillä osana Kiasman ARS17-näyttelyä (2017−2018).
 32-vuotiaalle taiteilijalle palkinnon saaminen oli iloinen yllätys ja samalla kunnia.
 –Vaikka teenkin usein yhteistyötä taitavien eri alojen ihmisten kanssa, suurin osa työstäni tapahtuu yksin studiolla ja joskus vain ajatuksissa tai muistiinpanoissa, ja usein tuntuu, että sitä työtä ei kukaan näe. Tämä palkinto on ele siitä, että panostukseni ja työni arvo on nähty ja tunnustettu, kertoo Meriläinen AVEKin tiedotteessa.
 Lahtelaissyntyinen Meriläinen asuu ja työskentelee Helsingissä. Meriläisen töitä on esitetty useissa ryhmänäyttelyissä Suomessa ja ulkomailla kuten ARS17-näyttelyssä Kiasmassa ja States of Play: Roleplay Reality -näyttelyssä Fact Liverpoolissa.
 Meriläisellä on ollut myös useita yksityisnäyttelyitä kuten EN GARDE Helsingin HAM-galleriassa ja Faint Turun galleria Å:ssa osana 8. Turku Biennaalia. Viimeiset kolme kuukautta Meriläinen on työskennellyt taiteilijaresidenssissä Artspace Sydneyssä Australiassa.
 Palkintoraadin mukaan Meriläinen on onnistunut suodattamaan teoksissaan muun muassa musiikista, tosi-tv:stä YouTubesta ja tietokonepeleistä saamansa vaikutteet terävän analyyttisesti.
 Palkinto jaettiin tänään AVEKin Uusi Vuosi -juhlassa Espoon Modernin taiteen museossa, EMMAssa. Palkinto myönnettiin tänä vuonna jo 16. kerran. AVEK-palkintoraadissa istuivat tänä vuonna EMMAn intendentti  Arja Miller , Framen ohjelmapäällikkö  Jussi Koitela , Publicsin taiteellinen johtaja  Paul O’Neill  sekä AVEKin tuotantoneuvoja  Tuuli Penttinen-Lampisuo .

Suomen merkittävimmän mediataiteen palkinnon sai Reija Meriläinen


Summary: Googlen miljardisopimuksesta kerrottiin torstaina.

Google on päässyt sopimukseen vuosia jatkuneessa verokiistassa Ranskassa.
 Kaikkiaan kyse on miljardin dollarin eli lähes miljardin euron sopimuksesta.
 Google kertoo, että summasta 500 miljoonaa euroa on sakkoa ja 465 miljoonaa euroa veroa. Kyse lienee jonkinlaisesta kompromissista, sillä Ranskan talousministeriö vaati alun perin 1,6 miljardia euroa Googlelta sen jälkeen, kun se oli ratsannut yhtiön Pariisin toimistot.
 Googlen Euroopan toimintojen pääkonttori sijaitsee Irlannin Dublinissa, missä yritysverotus on kevyempää kuin esimerkiksi Ranskassa.
 Google on maksanut veroja muihin Euroopan maihin suhteellisen vähän, sillä yhtiö raportoi lähes koko tuloksensa Irlannin pääkonttorin kautta.
 Tämän on ilmeisesti mahdollista kansainvälisessä verolaissa olevan porsaanreiän vuoksi.
 Moni Euroopan maa on samasta syystä ollut tyytymätön erityisesti kansainvälisten teknologiayhtiöiden maksamiin veromääriin.

Google sopi veroriitansa Ranskassa, hintalapuksi tuli lähes miljardi


Summary: Norjassa useita koiria on kuollut verisen ripulin jälkeen.

Helsingissä tulevana sunnuntaina järjestettäväksi suunniteltu koiratapahtuma  Puppy Parade  on peruttu Norjan koiratautiepidemian takia.
 Toistaiseksi tuntematon tauti on  tappanut Norjassa 26 koiraa . Suomessa taudista ei ole varmoja havaintoja, mutta Ruokavirasto suosittelee välttämään koirien kuljettamista maiden välillä.
 Myös Puppy Paraden järjestäjät haluavat pelata varman päälle ja perustelevat ratkaisuaan Facebookissa:
 – Haikein mielin joudumme ilmoittamaan, että sunnuntain paraati on peruttu, tiedotteessa todetaan.
 – Syynä päätökseen on Norjan tautiepidemia. Olemme konsultoineet asiasta eläinlääkäreitä ja keskustelleet tilanteen vaikutuksesta tapahtumaamme. Tilanteesta on toistaiseksi saatavilla hyvin vähän varmaa tietoa, joten riskit tapahtuman järjestämiseen ovat yksinkertaisesti liian suuret.
 Puppy Parade -tapahtumissa yleisö muodostaa kujan, jonka läpi koirat omistajineen kulkevat. Näin koirat pääsevät tapaamaan toisiaan ja katsojille tarjoutuu mahdollisuus tutustua koiriin lähietäisyydeltä.
 Yle oli mukana  tapahtumassa  keväällä 2016.
 Ruokavirasto: Tauti ei tartu kovin herkästi
 Norjan viranomaisten tiedossa on Ruokaviraston mukaan useita monen koiran kotitalouksia, joissa vain yksi lemmikki on sairastunut.
 – Se viittaa siihen, että kyseessä ei ole mitenkään erityisen herkästi koirasta toiseen tarttuva tauti, kommentoi Ruokaviraston tuotanto- ja seuraeläinpatologian jaoston erikoistutkija  Outi Simola  STT:lle.
 Simolan mukaan Ruokavirasto seuraa tilanteen kehittymistä. Sairastuneita koiria on edelleen ilmoitettu Norjan viranomaisille, mutta uusia kuolemantapauksia ei enää viime päivinä ole ollut.
 Taudin leviämisen tarkasta syystä tai mekanismista ei ole tietoa, eikä tapausten välillä ole selvää yhdistävää tekijää.
 Nopea apu tuottaa parhaan hoitotuloksen
 Norjan elintarvike- ja eläinlääkintäviranomaiset ovat tehneet taustakyselyä sairastuneiden koirien omistajille taudin luonteen selvittämiseksi. Vastauksia on saatu 60 sairastuneesta koirasta, joista 46 on nyt jo täysin terveitä.
 – Jos koira saadaan ajoissa eläinlääkärin hoitoon, sillä on hyvät mahdollisuudet selvitä ja toipua nopeasti, Ruokaviraston Simola arvioi.
 Norjassa asuvat koirat eivät saa toistaiseksi osallistua Kennelliiton alaisiin koiratapahtumiin Suomessa. Kennelliitto kehottaa koiranomistajia lisäksi varovaisuuteen koirapuistoissa ja koirien kuonokontakteissa.
 Helsinki Puppy Parade -tapahtumaan oli ilmoittautunut Facebookissa yli 800 osallistujaa. Pentuparaati on järjestetty tähän mennessä kahdeksan kertaa.

Norjan mystinen epidemia perui suositun koiraparaatin Helsingissä – tulossa oli satoja osallistujia: "Liian iso riski"


Summary: Viranomaiset tiputtivat hirmumyrskyn jäljiltä kadoksissa olevien lukumäärää, kertoo Reuters.

Dorian-hirmumyrskyssä ilmoitettiin alun perin kadonneen noin 2 500 ihmistä.
 Torstaina Bahaman viranomaiset ilmoittivat, että kateissa on 1 300 ihmistä. Viranomaisten mukaan osa kadonneista saattaa olla erilaisissa tilapäismajoituksissa.
 Kadonneiden lukumäärän uskotaan pienenevän päivä päivältä. Sitä vastoin kuolonuhrien määrän uskotaan kasvavan merkittävästi.
 Toistaiseksi virallinen kuolinluku on 50.

Bahamalla kadoksissa olleiden määrä väheni huomattavasti, vielä etsitään 1 300 ihmistä


Summary: Tulvavesi vei auton mukanaan itäisessä Espanjassa, onnettomuudessa kuoli pariskunta.

Costa Blancan, Alicanten ja Valencian seuduille Espanjaan on annettu varoitus vaarallisesta säästä.
 Sääennusteen mukaan vettä saattaa tulla taivaalta loppuviikosta jopa 500 mm, mikä tarkoittaa todennäköisesti äkkitulvia.
 Paikoin äärimmäiset sääolosuhteet ovat jo aiheuttaneet kuolemaanjohtaneen onnettomuuden.
 Castilla La Manchan alueella kuoli torstaina 70-vuotias pariskunta, jonka auton tulvavesi vei mennessään.

Espanjassa tulvii – Alicantessa ja Valenciassa voi romahtaa taivaalta hurja määrä vettä loppuviikosta


Summary: Keskustatunnelin uusi linjaus tulee kaupungin päättäjien harkittavaksi ensi viikolla.

Siltojen, tunnelien, sähkölinjojen ym. rakentaminen

Helsingin keskustan alittavan keskustatunnelin suunnitelmat ovat tarkentuneet. Helsingin kaupungin on määrä antaan perjantaina julki ehdotus, jossa keskustatunneli yhdistyisi  suunnitteilla olevaan Sörnäisten tunneliin .
 Jos siis kumpikin tunneli toteutuisi kokonaisuudessaan, voisi tulevaisuudessa autolla ajaa tunnelissa koko matkan Hermannin kaupunginosasta Sörnäisten ohi ja keskustan ali Länsisatamaan.
 Kaupunkiympäristölautakunta käsittelee asiaa kokouksessaan ensi tiistaina.
 Tarkoitus on, että Helsingin kaupunki alkaa nyt selvittämään tarkemmin tätä keskustatunneli-vaihtoehtoa, jota virkamiehet kutsuvat maanalaiseksi kokoojakaduksi.
 Uudessa hahmotelmassa keskustatunneli yhdistyisi suunnittelilla olevaan Sörnäisten tunneliin.  Jyrki Lyytikkä / Yle
 Tunnelisuunnitelmasta kertoi ensimmäisenä Helsingin Sanomat torstai-iltana.  HS:n mukaan  tunnelin hinnan arvioidaan nousevan 1,3–1,4 miljardiin euroon. Kaupungin edustajat eivät ole suostuneet vahvistamaan arviota Ylelle.
 Vielä viime talvena muun muassa  Helsingin valtuutetuille esiteltiin jopa yhdeksän erilaista keskustatunnelivaihtoehtoa . Näistä vaihtoehdoista kaupunki on kuitenkin päättänyt esitellä lautakunnalle jatkoon menijänä vain yhden.
 Ehdotus lautakuntaan tiistaina
 Ylen saamien tietojen mukaan vääntöä yhdestä tai useammasta vaihtoehtosta on käyty pitkään. Alustavan suunnitelman mukaan keskustatunnelin suunnitelmien piti tulla päätöksentekoon jo keväällä.
 Tarkempaan selvitykseen ehdolla oleva tunnelivaihtoehto muistuttaa hyvin paljon rakennusliike Lemminkäisen suunnitelmia,  joista Yle kertoi syksyllä 2017.
 Erojakin Lemminkäisen suunnitelmaan on. Jatkokehittelyyn menossa olevassa suunnitelmassa keskustatunneli yhdistyy Sörnäisten tunneliin. Kaupunki myös selvästi haluaa, että kulkua kadulta tunneliin selvitetään sekä Eiranrannan että Hietalahden suunnalta.
 Sitä vastoin kulkuyhteydet kaikkiin keskustan satamiin ovat mukana tässä uudessa kaupungin ehdotuksessa, kuten olivat Lemminkäiselläkin.
 Sörnäisten tunneli putkahti hieman yllättäen vuosi sitten uudelleen kaupungin päätöksenteon rattaisiin.  Valtuusto hyväksyi hankkeen asemakaavan muutoksen vähän yli vuosi sitten.
 Tunnelin avulla halutaan kävelykeskusta
 Kaupungin jatkosuunnitteluun valitsema versio on vain punainen lanka, jota nyt haluttaisiin alkaa selvittää. Tarvittaessa tunneli voidaan rakentaa osittain tai vaiheittain.
 Keskustatunnelin on arvioitu vievän noin 40 000 autoa päivittäin tunneliin. Tämän verran tunnelin on arvioitu kestävän liikennettä.
 Nyt selvitettävän tunnelilinjauksen lisäksi kaupungin on määrä alkaa miettiä tarkemmin kävelykeskustaa, joka kaupungin mukaan mahdollistuisi vain, jos keskustatunneli rakennetaan.
 Mitään selkeämpää suunnitelmaa, mitä tulevilla mahdollisilla uusilla kävelykaduilla voisi tehdä, sitä ei vielä ole mietitty.
 Uusi keskustatunneli-suunnitelma mahdollistaisi kaupungin mukaan uusia kävelykatuja Helsingin keskustaan.  Jyrki Lyytikkä / Yle
 Uusiksi kävelykaduiksi on suunnitelmassa luettu Eteläranta ja Pohjoisesplanadi sekä Postikatu Postitalon edessä.
 Myös se on vielä epäselvää, tulisiko vain Pohjoisesplanadista kävelykatu, vai voisiko koko Esplanadi olla osittainen kävelykatu niin, että autot kulkisivat kummallakin puolella puistoa vain yhdellä kaistalla.
 Helppoa suunnitelman läpivieminen ei tule olemaan. Osa puolueista, kuten vihreät ja vasemmistoliitto, on vastustanut sekä tunnelia että sitä, että kävelykatuja saisi lisättyä Helsingin keskustaan vain tunnelin avulla.
 Vastustajien mielestä lähtökohtaisesti pitäisi miettiä, voitaisiinko kävelykeskustaa rakentaa muutoin kuin tunnelin avulla.
 Korjattu 12.9. 21:28
 Keskustatunnelin on arvioitu vievän noin 40 000 autoa päivittäin tunneliin. Tämän verran tunnelin on arvioitu kestävän liikennettä.
 Aiemmin luki: Keskustatunnelin on arvioitu vievän noin 40 000 autoa päivittäin pois Helsingin keskustan kaduilta. Tämän verran tunnelin on arvioitu kestävän liikennettä
 Lisää aiheesta:
 Yle sai käsiinsä salaiset suunnitelmat - Kaksi suurta rakennusfirmaa suunnittelee Helsingin alle jättitunnelia
 Salaisessa tunnelihankkeessa kytee Helsingin mehevin riita
 Analyysi: Onko autoilu tulevaisuuden Helsingin statussymboli? Keskustatunneli repii puolueita eri suuntiin

Tässä on Helsingin uusi tunnelisuunnitelma: autolla maan alla Sörnäisten kulmilta Länsisatamaan


Summary: Markku Korhosen teltan palosta uutisoitiin viime viikolla. Nyt mies kertoo kyllästyneensä saamaansa julkisuuteen.

Kello on yhdeksän aamulla ja viileässä ilmassa on alkavan syksyn tuntu. Oulun keskustan tuntumassa asunnoton  Markku Korhonen  huutaa tervehdyksen telttakankaan läpi ennen kuin ilmaantuu näkyville.
 Teltta sijaitsee sillan alla ja sen yläpuolella sillassa kiinni olevat putket ovat kärventyneet pahoin.
 Yle uutisoi viime viikolla , miten Korhosen asuinteltta paloi maan tasalle ja Korhonen menetti kaiken omaisuutensa. Hänellä ei ollut tällöin tietoa tulevasta, ei edes seuraavasta yösijastaan.
 Asiat ovat muuttuneet viikossa paljon.
 Korhosen mukaan täydellistä toivottomuutta ei kestänyt kauaa. Hyväntahtoiset ihmiset ovat lahjoittaneet hänelle valtavan määrän kaikenlaista tavaraa ja auttaneet hänet pystyyn.
 – Ei mennyt kuin muutama tunti palosta, niin minulla oli uusi teltta ja vaatetta, Korhonen kertoo.
 Kaikille lahjoituksille on ollut käyttöä, ja esimerkiksi liput uimahalliin ovat olleet mieluisa yllätys. Talvitakkeja ja haalareitakin on valmiina myöhempää käyttöä varten.
 Lahjoitusten takana ovat pääosin yksittäiset ihmiset. Yritysten lahjoittamisiin Korhonen suhtautuu ennakkoluuloisemmin, koska näkee ne pitkälti mainostemppuina.
 Ihmisten anteliaisuus ei kuitenkaan ole korjannut kaikkea täysin entiselleen.
 Toiveissa oma rauha
 Viimeviikkoisen tapahtuman myötä Markku Korhonen tuntee olonsa jatkuvasti turvattomaksi. Hän kertoo kärsineensä jo entuudestaan ahdistuksesta ja masennuksesta, mutta nukkuu nyt yönsä vieläkin huonommin.
 – Aina kun joku risahdus kuuluu, hyppään ylös.
 Palon syttymissyystä ei ollut tietoa tapahtumapäivänä, eikä Oulun poliisilla ole enempää tietoa tapauksesta nytkään. Korhonen itse epäilee palon sytyttäjiksi kahta lasta, joiden oli hänen mukaansa nähty poistuvan teltan lähistöltä palon aikoihin.
 Korhonen kertoo, että ohikulkijat ovat käyneet moikkaamassa ja vaihtamassa kuulumisia hänen kanssaan. Se ei miestä haittaa, mutta muuten julkisuus alkaa riittää.
 – Alkaa kohta kyllästyttää tämä, että aina jokin media ottaa yhteyttä.
 Markku Korhosen saamista lahjoituksista  uutisoi ensimmäisenä Ilta-Sanomat.
 Keskustelu on auki kello 22:een saakka.
 Lue myös:   Markku Korhonen, 52, asuu sillan alla, peseytyy kirjaston vessassa ja voi olla neljä päivää syömättä – tällainen on hänen päivänsä

Koditon Markku Korhonen sai teltan, haalareita ja jopa uimalippuja tulipalon jälkeen – nukkumapaikka tursuaa ihmisten antamaa tavaraa


Summary: Osa vankiloiden henkilökunnasta pelkää toimia rikollisjärjestö United Brotherhoodin hallinnoimilla osastoilla.

Rikosseuraamuslaitos Risen asiantuntijalausunnon mukaan on viitteitä siitä, että vankiloiden henkilökunnan jäseniä osallistuu kielletyn tavaran salakuljettamiseen vangeille.
 Lausunnon mukaan kaikkein suljetuimmilta osastoilta löytyy säännöllisesti puhelimia, teräaseita, huumausaineita sekä muita niin sanottuja kiellettyjä tavaroita. Tämä viittaa lausunnon mukaan siihen, että henkilökunnan jäseniä osallistuu ainakin puhelimien ja niiden käyttöön liittyvien tarvikkeiden salakuljettamiseen vangeille.
 STT:n saama lausunto on osa Poliisihallituksen viime viikolla nostaman kanteen todistusaineistoa. Syyttäjä ja Poliisihallitus vaativat, että United Brotherhood -jengi ja sen alaisuudessa toimiva Bad Union -organisaatio määrätään välittömästi väliaikaiseen toimintakieltoon ja julistetaan lakkautetuiksi.
 Vangeilta saatujen tietojen mukaan on myös syytä epäillä, että henkilökuntaa on yritetty painostaa toimimaan järjestäytyneeseen rikollisuuteen kuuluvien vankien hyödyksi.
 Lausunnosta kertoi ensimmäisenä  Aamulehti .
 Jengi herättelee pelkoa arkaluontoisilla listoilla
 Henkilökuntaa on voitu myös käyttää tavaroiden salakuljettamiseen heidän tietämättään ja piilottaa tavaroita vaikkapa vankila-alueelle tuleviin kulkuneuvoihin.
 Vankiloista on löytynyt myös listoja, joilla on Risen mukaan muun muassa United Brotherhoodin kannalta hankalien vankilavirkamiesten osoitteita, autojen ja perävaunujen rekisterinumeroita sekä veneiden tunnistetietoja. Tällä toiminnalla yritetään erityisesti herättää pelkoa viranomaisissa ja heidän läheisissään.
 Lausunnossa kerrotaan, että osa vankiloiden henkilökunnasta pelkää toimia jengin hallinnoimilla osastoilla.
 United Brotherhood on Risen mukaan Suomen vankiloissa vaikutusvaltaisin ja pelätyin rikollisorganisaatio.
 Jengin jäsenet pyrkivät auttamaan vankilassa olevia jäseniään kaikin keinoin riippumatta siitä, mitä rikoksia he mahdollisesti ovat tehneet. Vankilassa oleva jäsenistö voi saada esimerkiksi rahallista apua satunnaisina tilisiirtoina tai tapaamisissa tuotuina rahalahjoina.

Rikosseuraamusvirasto epäilee omiensa salakuljettavan kiellettyjä tavaroita vangeille


Summary: – Katsoin vahingossa taivaalle ja säikähdin, mikä siellä on, kertoo Eskola.

Netta Eskola  todisti torstaina puoli neljän aikaan iltapäivällä Turun keskustan kupeessa jonkinlaisen kappaleen putoamisen maahan.
 Eskola tallensi tapahtuman videolle kännykällään, kun hän oli pyöräilemässä. Eskola kertoo Ylelle, että taivaalta syöksyi alas iso, punertava tulipallo.
 – Katsoin vahingossa taivaalle ja säikähdin, mikä siellä on. Se tuli vähän sen mallisesti alas, että ajattelin, onko tuo lentokone, Eskola sanoo.
 Hänen mukaansa kappale tuli alas suoraan ja kovalla vauhdilla.
 – En ole kyllä vastaavaa Turussa ennen nähnyt.
 Tähtitieteellisen yhdistyksen Ursan kirjastonhoitaja  Matti Suhonen  katsoi Eskolan kuvaaman videon Ylen pyynnöstä. Hänen mukaansa Eskolan tallentama kappale oli meteoriitti.
 Suhonen arvioi, että meteoriitti oli läpimitaltaan noin kymmenen senttiä. Kappaleen koon hän pystyy päättelemään sen kirkkaudesta.
 – Yleensä noin kymmenen sentin kokoinen tähdenlento taivaalla näkyy tuohon aikaan päivästä noin kirkkaana, Suhonen kertoo.
 Jutun julkaisun jälkeen Ursan toimistopäällikkö ja meteorijaoston vetäjä  Jaakko Visuri  otti yhteyttä Yleen. Hänen mukaansa videolla näkyvä kappale ei ollut meteoriitti. Visurin mukaan kappale on ollut ilmeisesti hätäraketti, soihtu tai ilotulite.
 – Kappale on kuvattu aivan selvästi alle kilometrin korkeudella. Meteoriitit syttyvät noin sadan kilometrin korkeudessa ja kirkkaimmatkin niistä sammuvat noin kahdenkymmenen kilometrin korkeudessa, tyypillisesti noin kuudessa kymmenessä kilometrissä. Meteoriitit tulevat pimeänä alas, Visuri sanoo.
 Juttua muokattu 12.9 klo 22.07: Lisätty Jaakko Visurin kommentit ja korjattu Matti Suhosen titteli.

Punertava tulipallo putosi taivaalta Turussa – Netta Eskola tallensi yllättävän tapahtuman videolle


Summary: Atol Avion Oy:ssä uskotaan, että tulevaisuudessa koneita valmistuu jopa 50 kappaleen vuositahdilla.

Atol Avion Oy:n pääsuunnittelija  Markku Koivurova  on liidellyt pitkän matkan lentokoneiden parissa, hän esittelee uusinta luomustaan silmät hehkuen, suunnittelijan palo ei ole sammunut.
 – Kyllä meillä on tarkoitus päästä tällä uudella koneella lentämään jo syksyn aikana, kertoo pääsuunnittelija Markku Koivurova innostuneena.
 Taustalla vuosikymmenien työ ja vastoinkäymisiä
 Palataan menneeseen. Lentokonevalmistaja Atol Avionin Oy:n historia on vaiherikas ja pitkä, sen tarina alkoi jo 1980-luvulla, kun rovaniemeläinen insinööri Markku Koivurova alkoi suunnitella kevyttä tyyppihyväksyttyä LSA-luokan lentokonetta.
 Vuosikymmenet olivat vaiherikkaita, historiaan mahtuu mm. konkurssi lamakaudella 1990-luvun alussa. Koneen suunnittelija ja tuolloin yhtiön toimitusjohtaja Markku Koivurova oli kaukaa viisas, kun hän lunasti konkurssipesältä konetyypin tuoteoikeudet.
 Lentokonevalmistaja eli pitkään hiljaiseloa, mutta uusi nousu tapahtui 2012, kun entisen yhtiön raunioille perustettiin uusi yhtiö, Atol Avion Oy.
 Viimeisin takaisku tapahtui runsas vuosi sitten, kun 3.7.2018 koelennolla ollut Atol 650 LSA teki pakkolaskun metsikköön lähelle Rovaniemeä. Koelentäjät selvisivät vammoitta, mutta polttoainesäiliö rikkoontui ja kone syttyi palamaan. Koelentäjät saivat toisen ja kolmannen asteen palovammoja. Pakkolaskun syyksi selvisi silmälasikotelo, joka oli pudonnut koneen kuomua ohjaavaan mekanismiin ja jumittanut järjestelmän. Koneen kuomulukitus aukeni, kun lentäjät ottivat laskutelineen alas.
 – Totta kai se on vaikuttanut aikatauluun. Olemme analysoineet sen tapahtuman ja todenneet, että on hyvä, kun se tapahtui meille koelennolla, eikä asiakkaalle. Olemme pystyneet korjaamaan ne asiat, jotka siinä onnettomuudessa tulivat esille. Meillä on mm. polttoainesäiliö ja polttoainejärjestelmä suunniteltu kokonaan uudestaan, kuomumekanismiin ei voi enää pudota vierasesine, valaisee pääsuunnittelija Koivurova.
 Maailmassa on tällä hetkellä vain muutama lentokonetehdas, jotka valmistavat keveintä tyyppihyväksyttyä koneluokkaa. Suomessa Atol Avion on tällä hetkellä ainoa lentokonevalmistaja ja Euroopankin mittakaavassa harvinainen, yhtiön kilpailijat löytyvät Etelä-Amerikasta ja Yhdysvalloista. Atolin koneet ovat kilpailijoista ainoita, jotka ovat rakennettu pääasiassa puumateriaalista.
 – Tämän painoluokan maalle laskeutuvia koneita tekee maailmalla noin 30 valmistajaa, mutta tälläisiä amfibio-koneita, jotka voivat toimia sekä maasta että vedestä on ainoastaan kourallinen. Siinä kategoriassa uskomme olevamme kilpailukykyinen keveyden ja nyt myös turvallisuuden suhteen.
 Suunnitelmat jopa 50 koneen vuosituotannosta
 Atol LSA 650 nimi on vaihtunut Atol Auroraksi ja suomalaiskone tähtää sinnikkäästi ulkomaan markkinoille. Tilauskannalla se ei toistaiseksi pysty toistaiseksi paukuttelemaan henkseleitä, mutta suunnitelmat ovat korkealla.
 – Tällä hetkellä meillä on viisi myytyä konetta, mutta sen lisäksi on yli kymmenen potentiaalista ostajaa, joiden uskomme päätyvän kauppaan. Meillä on tulevaisuudessa suunnitelmat jopa 50 koneen vuosituotannosta, laskee Mikko Koivurova.
 Atol Avion Oy:ssä uskotaan, että suurin markkina on Pohjois-Amerikassa, mutta Aasian odotetaan lähitulevaisuudessa kasvavan. Australia on myös yksi tärkeistä markkina-alueista. Yhtiön hallituksen puheenjohtaja  Esa Kataisto  arvioi varovaisemmin koneiden vuosituotannon seuraavina vuosina.
 – Ensi vuonna on tarkoitus myydä noin 10 konetta, mutta 2021 luvun pitäisi olla jo yli 20. Rovaniemellä pystytään tällä hetkellä rakentamaan vuodessa 10-12 konetta, joten tulevaisuudessa täytyy miettiä, missä koneet kootaan ja minne laajennutaan, arvioi Kataisto.
 Tuotantomäärien kasvusuunnitelmat tietäisivät pääsuunnittelija Markku Koivurovan mukaan myös työpaikkoja. Ne sijoittuisivat kuitenkin Lapin lisäksi ympäri Suomea, kun alihankkijat saavat tulevaisuudessa lisää tilauksia. Viime vuonna yhtiö työllisti 14 henkilöä, mutta osa jouduttiin välillä lomauttamaan muun muassa tiukan rahatilanteen vuoksi.
 Pekka Viinikka / Yle
 Entisestä formulatähdestä Mika Salosta yhtiön osakas ja koneen omistaja
 Mika Salo  astelee rennon oloisesti estradille yhtiön tiedotustilaisuudessa Rovaniemen lentokentän läheisyydessä sijaitsevassa, Lapin koulutuskuntayhtymän lentokonehallissa. Formulamaailmassa edelleen tiiviisti työskentelevä Salo on innostunut myös lentokoneista, ja hän hankki muutama vuosi sitten lentolupakirjan. Ensi keväänä formulakuski saa Helsinkiin merenrantalaituriinsa kevyen Atol Auroran.
 – Olen lentänyt helikopterilla paljon ja käynyt mm. kisareissuja sillä. Täytin vuosia tuossa pari kolme vuotta sitten ja sain kurssin lentolupakirjaa varten lahjaksi kavereilta. Pääsin sen nopeasti läpi ja olen lentänyt Cesnalla aika paljon ja tykkään niin pirusti, hehkuttaa ex-formulakuljettaja Mika Salo.
 Salo on liittynyt myös yhtiön osakkaaksi, mutta on omistuksestaan yhtiössä vaatimaton.
 – Olen osakas, mutta siinä puhutaan vaan pienistä summista.
 Pekka Viinikka / Yle
 Sami Saikkosen intohimo lentäminen
 Atol Avionin ryhmään on kiinnitetty myös tanssija-koreografi ja erilaisista TV-töistä tuttu  Sami Saikkonen . Saikkosen toinen puoli elämästä voi yllättää useat, sillä hänen intohimonsa ovat lentokoneet. Saikkonen on lennonopettaja ja ryhtyy Atol Avion Oy:n lennonopettajaksi, kun ensimmäinen kone on tyyppihyväksytty ja asiakkaalla.
 – En päässyt aikoinaan ilmavoimiin ja ryhdyin sen jälkeen tanssitaiteilijaksi. Lähdin sitten "kostoretkelle" ja 2009 Talent-ohjelman ansiosta menin Jämin lentokentälle ja minulle avattiin ovet ilmailun maailmaan. Tie on vienyt sitten tänne. Tässä saan olla ihan erilaisessa roolissa kuin taas koreografina, tanssijana tai näyttelijänä, miettii Sami Saikkonen.
 Lentokoneiden suunnittelu ja valmistus on pitkäjänteistä työtä, johon liittyy suuri määrä säädöksiä, patenttisalaisuuksia, tyyppihyväksyntää, turvallisuustestausta, koelentoja jne. Atol Auroran matka pitkäaikaiseen sarjatuotantoon on nyt lähempänä kuin koskaan. Pitkä odotus vaatii kärsivällisyyttä.
 – Välillä on mennyt aika paljon energiaa siihenkin, että on saatu pääomaa, jotta kehitystyö voi jatkua. Kärsivällisyyttä tämä kaikki on vaatinut. Nyt näyttää siltä, että päästään maaliin, toteaa pääsuunnittelija Markku Koivurova ja kiirehtii uuteen tapaamiseen.

Ainoa suomalainen lentokonevalmistaja, lappilainen Atol Avion Oy tähtää vaikeuksien jälkeen maailman markkinoille – ex-formulakuljettaja Mika Salo yhtiön uusi osakas


Summary: Mikäli hänet todetaan syylliseksi edessä voi olla kuolemantuomio, kertoo Reuters.

Oikeudessa luetun syytteen mukaan 21-vuotias mies ajoi El Pasoon elokuun kolmantena päivänä ja ampui Walmartissa ostoksilla olleita ihmisiä AK47-kiväärillä.
 Tämän jälkeen hän antautui poliiseille liikkeen ulkopuolella. 22 ihmistä kuoli, 26 ihmistä loukkaantui.
 Pidätystilanteessa epäilty oli tunnustanut poliiseille "tähdänneensä meksikolaisiin."
 Joukkosurma sattui vain 13 tuntia Daytonin ampumatapauksen jälkeen.
 Mikäli syytetty todetaan syylliseksi, edessä on todennäköisesti kuolemantuomio.
 Lue lisää:
 Syyttäjä aikoo vaatia El Pason joukkoampumisesta epäillylle kuolemantuomiota – Katso El Pason poliisin tiedotustilaisuus
 Melania Trumpin julkaisema Twitter-kuva El Pason sairaalasta herättää suuttumusta

El Pason joukkosurmaajalle luettiin syytteet 22 ihmisen tappamisesta


Summary: Yle pyysi Kärppiä testaamaan VR-videota, joka on tehty vastaamaan kuurosokean Aarne Pirkolan maailmaa. Katso videolta pelaajien reaktiot.

Hymyilevä mies viittoo pimeyden keskellä.
 Ääni kertoo miehen olevan  Aarne Pirkola . Hän on kolmekymppinen tamperelainen, joka on rakastanut jääkiekkoa lapsuudestaan asti.
 Yhtäkkiä maisema muuttuu. Yleisö mylvii. Jääkiekkoa seuraava pystyy erottamaan jopa tutun paikan. Porin Isometsän jäähallissa on käynnissä Pirkolan suosikkijoukkueen Oulun Kärppien ja Porin Ässien kohtaaminen.
 Tämä kaikki näkyy VR-videolla, jota Kärppä-pelaajat katsovat Ylen pyynnöstä.
 Videolla oleva Pirkola on kuurosokea. Hän seuraa pelejä kahden viittomakielen tulkin avulla ja kertoo videolla, miten hän voi silti nauttia jääkiekko-ottelusta. Tulkit kertovat pelistä Pirkolalle muun muassa piirtämällä hänen selkäänsä kiekon liikettä.
 Voit itsekin käydä tutustumassa jääkiekkoon  Aarnen näkökulmasta .
 Odottamaton virtuaalimaailma
 Oulussa, Raksilan jäähallissa Aarne Pirkolan näkökulmaan on tutustumassa hänen fanittamansa Oulun Kärppien kapteeni ja seuraikoni  Lasse Kukkonen .
 Hän on kuullut Pirkolasta aiemmin, mutta videon sisältö on hänelle pelkkä mysteeri.
 – On aika vaikeaa oikeastaan odottaa mitään. Hienoa päästä kokemaan tämä puoli, Kukkonen toteaa valmistautuessaan pukemaan VR-laseja katselua varten.
 Kukkonen asettaa lasit sekä kuulokkeet päähänsä. Virtuaalinen matka Pirkolan kanssa voi alkaa.
 Tulokas hiljentyy
 Aarne Pirkolan nimi on tuttu myös joukkueen nuorelle tulokkaalle, eli maalivahti  Justus Annuselle .
 – Varmasti videolla tulee jotain sellaista, mitä ei itse osaa edes kuvitella. Odotan, että hän ei näe ihan samalla tavalla kuin minä. Sen takia on mielenkiintoista nähdä, miten hän kokee pelin.
 Oulun Kärppien maalivahtikaksikkoon kuuluva Justus Annunen uskoo Aarne Pirkolan tuntevan katsomossa samanlaisia tunteita kuin pelaajat kentällä. Paulus Markkula / Yle
 Annunen keskittyy hymyillen videon ääreen. Video alkaa, ja maalivahdin ilme vakavoituu. Hetken kuluttua Annunen riisuu lasit sekä kuulokkeet, ja hymy palaa hänen kasvoilleen.
 – Hienoa, että hän pystyy seuraamaan peliä niin hyvin ja kokee samat tunteet kuin me esimerkiksi silloin, kun tulee maali.
 Kokemus visuaalisuuden ulkopuolelta
 – Oli kyllä huikea kokemus, Lasse Kukkonen toteaa välittömästi palatessaan virtuaalimaailmasta.
 Kärppien kapteeni vaikuttaa aidosti yllättyneeltä viiden minuutin kokemuksen jälkeen.
 – Tämä taas muistutti siitä, kuinka mahtavan lajin parissa olemme. Pystymme tuomaan hänellekin sisältöä elämään. Pirkonen kuitenkin pystyy saamaan irti niin monia tunnetiloja pelistä, Kukkonen kommentoi videota.
 Ylen tekemä Aarne Pirkolan VR-kokemus veti Oulun Kärppien kapteenin Lasse Kukkosen hiljaiseksi. Ville Muikkula / Yle
 Kukkonen näkee tämän olevan syy siihen, miksi jääkiekko on pysynyt suomalaisten lajisuosikkina vuosien ajan.
 – Ottelusta voi aistia paljon eri asioita: kuten Aarne sanoi, hallilla pääsee tarpeeksi lähelle kaukaloa, jolloin pystyy haistamaan pelaajien hien.
 Pirkolan tarinaan sukeltaminen laittoi kapteenin pohtimaan myös omaa työtään kaukalossa urheilullisena viihdyttäjänä.
 – Kyllähän tämä avasi itsellä uusia ajattelumalleja. Ymmärsin, että pelissä on paljon sellaisia asioita, jotka ovat paikalle tulemisen arvoisia.
 Pirkola inspiroi valmentajaa
 Joukkueen päävalmentaja  Mikko Mannerille  Pirkolan tarina tuli tutuksi jo kesällä Ylen julkaiseman artikkelin kautta. Hän kertoo sen tuoneen inspiraatiota, kun uuden joukkueen harjoittelukausi oli alkamassa.
 Manner on nostanut useita kertoja esille joukkueen kannattajien merkitystä.  Viime kevään finaalisarjassa kannattajalta saatu kiitoskirja  kertoi paljon partasuisesta vaasalaisesta, joka korosti huomioinnin merkitsevän paljon.
 – Me halumme tuottaa kannattajillemme sellaisia elämyksiä, että he voisivat ottaa joukkueen omakseen.
 Nyt on kuitenkin yhden kannattajan vuoro tarjota päävalmentajalle elämys, sillä Manner asettaa VR-lasit ja kuulokkeet valmiiksi videota varten.
 Ympäristön aistii myös vaihtopenkille
 Mikko Manner palaa VR-kokemuksestaan silmälasit huuruten takaisin Oulun Raksilaan. Mies on mykistynyt.
 – Ei tätä osaa oikein sanoin kuvata.
 VR-kokemuksen tekninen toteutus sai päävalmentaja Mikko Mannerilta suitsutusta.  Paulus Markkula / Yle
 Pirkolan kanssa vietetty hetki VR-lasien kautta saa päävalmentajan miettimään myös omaa tekemistään.
 – On uskomattoman hienoa, että esimerkiksi Aarne pystyy nauttimaan tuollakin tavalla jääkiekosta ja samaistumaan meihin.
 Päävalmentaja huomasi joidenkin Pirkolan kokemien tunnetilojen välittyvät miltei samalla tavalla myös vaihtopenkille.
 – Tietenkin sen aistii, jos hallissa on hyvä tunnelma ja fanit elävät mukana. Itse on jotenkin niin kiinni pelihetkessä, että ympäristö ikään kuin pysähtyy pelin ajaksi, Manner pohtii.
 Keskustele aiheesta kello 22:een saakka!

 Lue seuraavaksi:
 Aarne Pirkola ottaa elämästä ja lätkästä kaiken irti, koska saattaa sokeutua lopullisesti koska hyvänsä: "Tulkkien sormet ovat minun silmäni ja korvani"

Oulun Kärppien pelaajat laitettiin katsomaan jääkiekko-ottelua kuurosokeana: "Ei tätä osaa oikein sanoin kuvata"


Summary: Esimerkiksi Kuusankoskella mikään elokuva ainakaan 25 vuoteen ei ole herättänyt tällaista intoa; ensi-ilta myytiin loppuun jo kuukausi sitten.

Elokuvateatterit & elokuvien esittäminen

Kemiläisen elokuvateatteri Kinopirtin aula oli torstain alkuillasta täynnä vannoutuneita  Downton Abbey  - eli DA-faneja. He olivat kokoontuneet kello viiden teelle juhlistamaan rakastamaansa sarjaa – ja tietysti sukeltamaan Downton Abbeyn maailmaan elokuvan ennakkoensi-illassa.
 Vuolas fanivirta käy monessa muussakin suomalaisessa elokuvateatterissa torstain ennakkoensi-illan tai perjantain varsinaisen ensi-iltaesityksen alla. Ainakin kymmenkunta elokuvateatteria järjestää DA-faneille teekutsut suositun brittisarjan pohjalta tehdyn elokuvan kunniaksi.
 Johanna ja Juha Åhman olivat pukeutuneet elokuvan teeman mukaisesti. Juuso Stoor / Yle
 Downton Abbey seuraa Crawleyn aatelissuvun jäsenten ja heidän palvelijoidensa kohtaloita 1900-luvun alkupuolella. Sarjan on luonut ja käsikirjoittanut  Julian Fellowes  ja hän on käsikirjoittanut myös elokuvan. Elokuvan rooleissa nähdään samat näyttelijät kuin tv-sarjassakin. Suomessa sarjaa on voinut seurata Ylen kanavilla.
 Tosifani ajoi toistasataa kilometriä
 Kinopirtin omistajat  Juha  ja  Johanna Åhman  seisovat torstaina iltapäivällä kello viisi hovimestarin ja sisäkön asuissa tarjoilemassa teetä ja teeleipiä. Myös muu teatterin henkilökunta on pukeutunut teeman mukaisesti.
 Yleisö on ottanut pukeutumishaasteen vastaan enemmän tai vähemmän. "Enemmän" joukkoon kuuluu Rovaniemeltä Kemiin eli toistasataa kilometriä elokuvan vuoksi ajanut  Terhi Vanha,  joka on tullut paikalle anoppinsa  Reeta Willigin  kanssa. Kumpikin on täysin Downton Abbeyn lumoissa ja sen näkee myös naisten olemuksesta. Pitsimekko, pitkät helmet ja hattu – ja posket innosta hehkuvina.
 Tanssiaiset Downton Abbeyn hienostuneeseen tyyliin. Jaap Buitendijk / Focus Features
 Terhi Vanha löysi sarjan vasta hiljattain, Reeta Willig oli hurahtanut siihen jo aiemmin.
 – Kun katsoin sarjaa Ylen Areenasta, me pidimme Reetan kanssa aina jakson jälkeen palautekeskustelun, kävimme läpi tapahtumia, analysoimme näkemäämme ja pohdimme, mitä seuraavaksi tapahtuu, Terhi Vanha valottaa innostuksensa määrää.
 TV-sarjan loppuminen oli Vanhalle kova paikka. Vertaistuki toiselta tosifanilta oli tarpeen.
 – Reeta ymmärsi, että olin ihan rikki. Oli kamalaa luopua Downton Abbeyn maailmasta, oli kuin olisi joutunut hyvästelemään vanhan ystävän. Odotukset elokuvalle ovat kyllä kovat.
 Kemissä elokuvan ennakkoensi-ilta on loppuunmyyty ja se on Kinopirtin yrittäjäpariskunnan mukaan todella harvinaista.
 – Tosi kova aloitus on tällä elokuvalla, Juha Åhman huokaa yllättyneenä, mutta tietysti tyytyväisenä.
 Teetä ja sconeseja
 Downton Abbey -oheistapahtumien idean äiti on Kouvolan Kuusankoskella toimivan Studio 123:n teatteripäällikkö  Elise Brandt.  Hän on järjestänyt tapahtumia aiemminkin, muun muassa  Harry Potter -  ja  Sormusten herra  -elokuvien yhteyteen. Vannoutuneena DA-fanina Brandt halusi kehitellä jotain erityistä suosikkiaatelisistaan kertovan elokuvan yhteyteen ja niin syntyi ajatus teekutsujen pitämisestä Downton Abbeyn henkeen.
 – Ensi-illan alla perjantaina nautimme teetä, sconeseja ja kurkkuleipiä ihan oikeaoppiseen pikkusormi pystyssä -tyyliin, Brandt heläyttää nauraen.
 Yksi Downton Abbeyn voimahahmoista on Mr  Carson, jota esittää Jim Carter. Jaap Buitendijk / Focus Features
 Studio 123:n kaikki kolme salia esittävät ensi-illassa Downton Abbey -elokuvaa samaan aikaan. Paikkoja on lähes 330. Brittiläisen aatelissuvun ja palveluskunnan elämä kiinnostaa hämmästyttävän paljon.
 – Ensimmäistä kertaa ainakin 25 vuoteen teatterissamme ensi-ilta on myyty loppuun jo kuukautta ennen.
 Oheistapahtuma on levinnyt myös teatterin naapuriin; lähellä sijaitsevassa kartanoravintolassa voi jatkaa DA-hehkutusta elokuvan jälkeen – ja elokuvan henkeen.
 DA-huuma yllätti Suomessa....
 Suositun brittisarjan elokuvaversio sai maailman ensi-iltansa jo maanantaina ja Suomessa herraskartanon maailma avautuu valkokankaille torstaina ennakkoesityksellä ja perjantaina varsinaisena ensi-iltapäivänä. Elokuvan saama ennakkohuomio on yllättänyt jopa alan suuret toimijat.
 Bio Rex Cinemas Oy:n toimitusjohtaja  Aku Jaakkola  kertoo, että näin valtavaa DA-huumaa ei osattu odottaa.
 – Kesällä kyllä alkoi tulla merkkejä siitä, että tästä tulee iso leffa, mutta yllätys on ollut suoranaisen hypetyksen synty.
 Bio Rex -ketjulla on juuri meneillään myyntijärjestelmän muutos ja siksi lippujen ennakkomyynti ei ole ollut mahdollista, mutta kiinnostus elokuvaa kohtaan on kuitenkin hyvin tiedossa.
 Downton Abbey- eli DA fanit- odottavat elokuvan alkua. Juuso Stoor / Yle
 Elokuvateatteriketju Finnkinossakin on seurattu lievästi hämmästyneinä DA:n kulkua yhdeksi vuoden isoimmista elokuvatapauksista.
 Jo alkuviikosta ennakkolippuja oli myyty lähes 10 000 ja teattereihin on jo lisätty näytöksiä esimerkiksi ensimmäiseksi viikonlopuksi.
 – Ennakkomyynti on ollut samaa luokkaa esimerkiksi  Once upon a time in Hollywoodin ,  Leijonakuninkaan  ja  Mamma Mian  toisen osan kanssa, kertoo myynti- ja markkinointijohtaja  Kalle Peltola  Finnkinosta.
 .... ja maailmalla
 Suosio on ollut suuri ympäri maailmaa; jo tv-sarja löi itsensä läpi erittäin laajasti. Sarjalla on ollut maailmassa noin 120 miljoonaa katsojaa 250 kielialueella ja sarja on kerännyt useita Bafta-, Emmy- ja Golden Globe -palkintoja.
 Elokuvaversio jatkaa samoilla linjoilla. Esimerkiksi  brittiläislehti Independent in mukaan suuri yhdysvaltalainen lipputoimisto Fandango kertoi Downton Abbeyn lippuja menneen kaupaksi ensimmäisenä ennakkomyyntipäivänä enemmän kuin minkään muun draaman tänä vuonna.
 DA päihitti USA:ssakin esimerkiksi tänä vuonna julkaistun  Quentin Tarantinon  Once upon a time in Hollywoodin sekä viime vuoden hitin, Abba-elokuva Mamma Mia! Here we go again -elokuvan.
 Teekutsuilla on tietysti teetä, teeleipiä ja marmeladia. Juuso Stoor / Yle
 Mikä on Downton Abbeyn salaisuus?
 Ylen kulttuuritoimittaja  Jonni Aromaa   pohti sarjan suosion syytä  vuonna 2016, kun tv-sarjan viimeinen kausi päättyi. Hän lienee löytänyt ainakin tärkeimmät tekijät.
 – Downton Abbey on taiteellisen tiimin voimannäyte. Jokainen yksityiskohta on tarkkaan harkittu, Aromaa kirjoittaa.
 Sarjassa näkyy lavastajan, pukusuunnittelijan, maskeeraajan ja rekvisitöörin tinkimättömyys.
 – Sarjassa ei nähdä pieleen menneitä peruukkeja.
 Aromaa muistuttaa myös roolittajan tekemästä suuresta työstä.
 – Jokainen kivi on käännetty Britanniassa, jotta sarjaan on löydetty parhaat mahdolliset näyttelijät. Pitää olla särmää ja ulkonäköä.
 Ilman hyvää tarinaa ei voi onnistua.
 – Historiallisen draamasarjan käsikirjoittaminen on tarkkuutta vaativa laji. Meidän pitää kiittää Julian Fellowesia. Hän loi koko sarjan. Annetaan taputukset myös sarjan lukuisille ohjaajille, kirjoittaa Jonni Aromaa.
 Lue myös:
 Suosittu brittisarja muuntautuu valkokankaille – Downton Abbey -elokuvan tuotanto käynnistyy monen fanin iloksi
 Downton Abbey loppuu – mutta faneilla on vielä toivoa
 Näkökulma: Itketään yhdessä – Downton Abbey päättyy

Downton Abbey -hurmos valtasi Suomenkin: elokuvan ennakkomyynti jopa ennätyksellistä, teattereissa pidetään kello viiden teekutsuja


Summary: Miehistö ei ollut havainnut veneen mekaanisissa tai sähkölaitteistoissa ongelmia ennen palon syttymistä.

National Transportation Safety Board (USA)

Kaliforniassa 34 ihmisen hengen kuun alussa vaatineesta venepalosta on kerrottu lisätietoja.
 Yhdysvaltojen onnettomuustutkintakeskus NTSB kertoo  alustavassa raportissaan , että kaikki ja ainoat palosta hengissä selvinneet veneen miehistön jäsenet olivat nukkumassa, kun tulipalo sai alkunsa.
 Turvamääräysten mukaan veneessä pitäisi olla öisin aina yksi miehistön jäsen yövahtina vastuullaan aluksen valvominen.
 Palosta selvinneet kapteeni ja neljä miehistön jäsentä olivat palon syttyessä yläkansilla ja pystyivät pelastautumaan mereen. Sen sijaan matkustajat olivat nukkumassa veneen alakannella ja jäivät loukkuun liekkimeren keskelle. Alustavien tutkimusten mukaan uhrit menehtyivät savukaasuihin.
 NTSB:n mukaan miehistö ei ollut havainnut veneen mekaanisissa tai sähkölaitteistoissa ongelmia ennen palon syttymistä.
 Tutkijat yrittävät yhä selvittää tulipalon syttymissyytä, mutta NTSB:n lopullisen tutkintaraportin valmistuminen kestänee yli vuoden.
 Liittovaltion viranomaiset ovat aloittaneet palosta myös rikostutkinnan, jossa selvitetään muun muassa, noudatettiinko aluksella turvamääräyksiä.
 Traaginen onnettomuus sattui Santa Cruzin saaren edustalla aamuyöllä syyskuun 2. päivä. Uhrit olivat sukellusretkellä olevia laitesukeltajia. Myös yksi miehistön jäsen kuoli turmassa.
 Lisää aiheesta:
 Syntymäpäiviä juhlinut viisihenkinen perhe ja koululaisia – tämä tiedetään Kalifornian venepalon uhreista

Kalifornian tuhoisa venepalo: Kaikki miehistön jäsenet olivat nukkumassa palon syttyessä


Summary: Pääministeri Benjamin Netanjahu tyrmää epäilyt valehteluksi.

WASHINGTON  Yhdysvaltain pääkaupungissa kytee mahdollinen uusi vakoiluskandaali.  Politico-verkkojulkaisu kertoi torstaina, että Valkoisen talon  ja Yhdysvaltain muiden keskeisten hallintorakennusten lähettyville on asennettu vakoilulaitteita.
 Politicon lähteet, kolme entistä korkea-arvoista tiedusteluviranomaista, pitävät laitteistojen todennäköisinä asentajina israelilaisia.
 Valkoisen talon ja ministeriöiden liepeiltä löydetyt Stingray-laitteistot toimivat kuin tukiasemat. Ne tallentavat puheluja ja kännyköiden muita tietoja.
 Politico ja New York Times ovat aiemmin raportoineet, että presidentti  Donald Trump  on käyttänyt heikosti suojattua kännykkäänsä asioidensa hoitamiseen Valkoisessa talossa. New York Timesin mukaan kiinalaiset ja venäläiset olisivat pystyneet kuuntelemaan niitä.  Trump kiisti lehden tiedot.
 Politicon haastattelemat tiedusteluasiantuntijat epäilevät myös israelilaisten pyrkineen samaan.
 Israelin pääministeri  Benjamin Netanjahu  tyrmäsi koko Politicon artikkelin  "räikeäksi valheeksi."  Netanjahu taistelee paikastaan pääministerinä ensi viikolla järjestettävissä vaaleissa.
 Israelin suurlähetystön lehdistövirkamies  Elad Strohmayer  sanoi Politicon tietojen olevan "hölynpölyä."
 – Israelilla ei ole vakoiluoperaatioita Yhdysvalloissa. Piste, hän vastasi Politicon kysymykseen.
 Liittovaltion poliisi FBI ja kotimaan turvallisuuden ministeriö eivät kommentoineet uutista Politicolle. Trumpin hallinto ei myöskään antanut siitä ainakaan vielä torstaina lausuntoa.

Israel kiistää asentaneensa vakoilulaitteita Valkoisen talon liepeille – Amerikkalaislehden lähteet epäilevät Israelin kuunnelleen Trumpin puheluja


Summary: Poliisi kertoi asiasta twitterissä lauantai-iltana kello 21 jälkeen.

Poliisi on paikalla ja selivittää asiaa.

Poliisi: Järvenpään keskustassa on kuulunut laukauksia


Summary: Poliisi on pidättänyt yhden henkilön varkaudesta epäiltynä. Poliisi yrittää yhä jäljittää pönttöä.

Yhdysvalloissa suurta kiinnostusta herättänyt täyskultainen vessanpönttö on aiheuttanut sydämentykytyksiä Britanniassa, jonne se kuljetettiin pari päivää sitten osaksi taidenäyttelyä.
 Brittimediat kertovat,  että 18 karaatin kullasta valmistettu pytty varastettiin lauantain vastaisena yönä Blenheimin palatsista, joka tunnetaan muun muassa pääministeri  Winston Churchillin  synnyinkotina.
 Poliisi on pidättänyt 66-vuotiaan miehen varkaudesta epäiltynä. Poliisin mukaan murtoon osallistui useita henkilöitä. Poliisi yrittää yhä jäljittää pönttöä.
 Italialaisen taiteilijan  Maurizio Cattelanin  luoma pyttyteos on viralliselta nimeltään America ja se on täysin toimiva ja käyttökelpoinen wc-istuin. Teoksen arvo on noin miljoona puntaa.
 Teos oli aiemmin näytteillä New Yorkissa Guggenheimin museossa. Museokävijät jonottivat innolla tilaisuutta päästä asioimaan pöntöllä ja yleisön suosion odotettiin kasvavan suureksi myös Blenheimissä. Kävijöiden istuntoaika on rajoitettu kolmeen minuuttiin.
 Varkaat aiheuttivat tihutyöllään myös vesivahingon irrottaessaan wc-istuimen Oxfordin lähellä sijaitsevassa Blenheimissä. Blenheimin palatsi on Unescon maailmanperintökohde.
 Istuin nousi otsikoihin edellisen kerran viime vuonna, kun Valkoinen talo pyysi Guggenheimilta lainaksi  Vincent van Goghin  teosta. Guggenheimin pääkuraattori  Nancy Spector  kieltäytyi, mutta tarjosi presidentti  Donald Trumpille  sen sijaan kultaista pönttöä pitkäaikaislainaan. Valkoinen talo ei kuitenkaan tarttunut tarjoukseen.
 Blenheimin palatsi ilmoitti pitävänsä ovensa suljettuina iltapäivään asti, mutta ei vahvistanut lehtitietoja murtovarkaudesta.

Brittimediat: Trumpin torjuma kultainen vessanpönttö varastettiin Winston Churchillin lapsuudenkodista


Summary: Ilmajoella alkaneeseen valmennukseen osallistuu 13 poliisin ammatista haaveilevaa opiskelijaa.

15-vuotias  Fanny Mäkiranta  ja 18-vuotias  Netta Koivula  haluavat poliisiksi.
 Fanny Mäkiranta on vielä liian nuori täyttääkseen Poliisiammattikorkeakoulun  hakuvaatimukset . Hän tavoittelee kuitenkin haavettaan askel kerrallaan ja opiskelee tämän vuoden Ilmajoella Etelä-Pohjanmaan opiston poliisilinjalla.
 – Poliisin työ kiinnostaa minua ja tämä linja valmentaa Poliisiammattikorkeakoulun pääsykokeisiin, Mäkiranta kertoo
 Netta Koivula voisi jo hakea Poliisiammattikorkeaan, mutta ei halunnut.
 – Koin, että on sellaisia osa-alueita, joita haluan parantaa, ennen kuin edes yritän, Koivula sanoo. Hän on tullut Raumalta Ilmajoelle tavoitteenaan parantaa valmiuksiaan etenkin äidinkielessä ja liikunnassa.
 Valmennusta pääsykokeisiin
 Etelä-Pohjanmaan opistolla syksyllä alkanut poliisilinja valmentaa opiskelijoita Poliisiammattikorkeakoulun pääsykokeisiin.
 Opinnot sisältävät muun muassa oikeustieteen opintoja ja tutustumista käräjäoikeuden toimintaan. Noin puolet valmennuksesta on liikuntaa, toinen puoli teoreettisempaa opiskelua. Erityisesti painotetaan äidinkielen taitoja ja fyysistä kuntoa.
 Vuoden kestävän linjan aikana suoritetaan 25 opintopistettä avoimen yliopiston opintoja, jotka opiskelija voi saada osaksi tutkintoaan, kunhan opiskelupaikka Poliisiammattikorkeakoulussa tai muussa korkeakoulussa on hallussa.
 – Meillä on kieli- ja viestintäopintoja, rikosoikeutta ja esitutkintakursseja. Tärkeää on ihmisten kanssa toimeentuleminen ja tietotaito alalta. Se karttuu tutustumalla ammattiin esimerkiksi poliisivierailujen kautta, sanoo vastuuopettaja  Katja Saari .
 Tiettävästi tässä laajuudessa ei vastaavia valmentavia opintoja ole suomenkielisinä muualla, mutta Kruunupyyssä on tänä syksynä käynnistynyt ruotsinkielinen poliisialan valmennuskoulutus.
 Myös verkkovalmennusta on opiskelupaikasta haaveileville tarjolla ja Poliisiammattikorkeakoulun valintakokeeseen voi tutustua itsenäisesti  koulun nettisivuilla.
 Ensimmäistä kertaa järjestettävällä linjalla on 13 opiskelijaa. Heille järjestetään omia "pääsykokeita" pitkin vuotta. Ne noudattelevat Poliisiammattikorkeakoulun pääsykokeita.
 Opiskelijoiden ensimmäinen fyysinen testikin on jo tehty. Seuraavan kerran kuntoa testataan tammikuussa.
 Poliisilinjan painotuksia ovat äidinkieli ja liikunta. Tässä crossfit-treenit käynnissä vastuuopettaja Katja Saaren johdolla. Mirva Ekman / Yle
 Äidinkieli ja liikunta painopisteitä
 Poliisiammattikorkeakouluun hakee vuosittain noin 4000 henkilöä. Heistä 400 saa opiskelupaikan.
 Poliisiammattikorkeakoulun koulutusjohtaja  Petri Alkiora  toteaa vuoden poliisilinjalle osallistumisen olevan opiskelijoilta suuri panostus ja osoitus motivaatiosta alalle. Opiskelupaikkaa ammattikorkeassa se ei silti takaa.
 – Kyseessä ei ole Poliisiammattikorkeakoulun esikoulu, vaan valmennuskurssi. Opiskelijat ovat siellä omalla "riskillään".
 Vaikka hakijoita Poliisiammattikorkeakouluun on nyt hyvin, ovat esimerkiksi Lappi, Itä-Suomi ja Helsinki toivottua heikommin edustettuina. Koska moni palaa valmistumisensa jälkeen kotiseudulle töihin, olisi opiskelijoiden alueellinen kattavuus toivottavaa.
 Myös ruotsinkielisten hakijoiden osuus on matala.
 – Ruotsinkielinen tutkintokoulutus alkaa 1,5 vuoden välein ja suomenkielinen neljä kertaa vuodessa. Myös meille hakeminen tapahtuu yhteishaun ulkopuolella taajemmin neljästi vuodessa. Moni kaksikielinen hakeutuu varmasti suomenkieliseen koulutukseen, Alkiora sanoo.
 Äidinkielen ja liikunnan painottaminen koulutuksessa kuulostaa koulutusjohtajan mukaan oikealta.
 – Yleisesti mieshakijoilla on haasteita äidinkielen kanssa ja naisilla fyysisen kunnon kanssa.
 Etelä-Pohjanmaan opistolla poliisilinjalla opiskelevien ensimmäinen tentti oli oikeustieteestä perjantaina 13.9.19 Mirva Ekman / Yle
 "Minusta tulee lainkuuliainen poliisi"
 Fanny Mäkiranta hakee poliisilinjan jälkeen jatkamaan opintojaan turvallisuusalalle. Kun Poliisiammattikorkeakouluun  hakemisen edellytykset  täyttyvät, hän aikoo pyrkiä heti toteuttamaan haavettaan.
 – On vaativaa olla poliisi, mutta aion panostaa siihen, että pääsen kouluun. Minusta tulee hyvä poliisi, joka voi joskus oikeasti pelastaa jonkun hengen, Mäkiranta sanoo.
 Netta Koivulakin aikoo tavoitella unelmaansa kansanopistovuoden jälkeen.
 – Näen, että poliisi on ammattina sellainen, että siinä voi kehittää itseään ja se on aina kiinnostanut minua. Minusta tulee lainkuuliainen poliisi ja haluan edistää omalla osaamisellani yhteistä hyvää.

Harvinainen kansanopiston poliisilinja valmentaa poliisikoulun rankkoihin pääsykokeisiin ja houkuttelee nuoria ympäri Suomea: "Minusta tulee hyvä poliisi, joka voi joskus oikeasti pelastaa jonkun hengen"


Summary: Poliisi ei toistaiseksi tiedota asiasta enempää.

Hämeen poliisilaitos tiedottaa Twitterissä, että valtatiellä 3 Hattulan alueella on hetki sitten tapahtunut liikenneonnettomuus, joka johti kuolemaan. Moottoritiellä on liikkunut jalkaisin henkilö, joka jäi linja-auton alle ja menehtyi.
 Poliisi ei tiedota asiasta toistaiseksi enempää.
 Päivitämme uutista.

Hattulassa kuolemaan johtanut liikenneonnettomuus, moottoritiellä kävellyt jäi linja-auton alle


Summary: Poliisi on saanut epäillyn ampujan kiinni.

Poliisi tiedottaa tutkivansa perjantain ja lauantain välisenä yönä Iisalmessa tapahtunutta ampumista. Asiaa tutkitaan tapon yrityksenä.
 Poliisi sai lauantaina noin puoli neljän aikaan yöllä ilmoituksen ampumisesta Iisalmen Lippuniemessä. Ilmoituksen mukaan asuinhuoneiston ikkunaan oli ammuttu ja ampuja oli poistunut paikalta autolla. Asunnossa oli kyseisellä hetkellä ihmisiä.
 Aamuyön ja aamun aikana poliisi suoritti kotietsintöjä ja kiinniottoja usein partioin. Epäilty ampuja on nyt otettu kiinni ja todennäköinen tekoväline on saatu poliisin haltuun.
 Poliisi kertoo jatkavansa tapahtuman tutkintaa kuulusteluilla ja teknisellä tutkinnalla eikä tässä vaiheessa tiedota asiasta enempää.

Iisalmessa ammuttiin yöllä ikkuna säpäleiksi – poliisi tutkii tapon yrityksenä


Summary: Iskujen tarkka kohde, niiden aiheuttaman vahingon laajuus tai iskujen tekijä ei ole tällä hetkellä tiedossa.

Koksin, öljytuotteiden ja ydinpolttoaineen valmistus

Saudi-Arabian tärkeisiin öljykohteisiin on tehty kaksi drooni-iskua.
 Saudi-Arabian valtiollisen öljy-yhtiön Aramcon tuotantolaitoksiin tehtyjen iskujen seurauksena on syttynyt tulipaloja, joka on saatu hallintaan, kertoo Saudi-Arabian sisäministeriö.
 Iskujen tarkka kohde tai niiden aiheuttaman vahingon laajuus ei ole tällä hetkellä tiedossa.
 Iskut sattuivat aamuneljältä paikallista aikaa.
 Itäisen Saudi-Arabian Abqaiqissa sijaitsee yksi maailman suurimmista öljynjalostuslaitoksista. Khuraisin öljykenttä sijaitsee jalostamolta noin 190 kilometriä lounaaseen. Siellä sijaitsee Saudi-Arabian toiseksi suurin öljykenttä.
 Kukaan ei ole ilmoittautunut iskun tekijäksi.  Huthikapinalliset ovat viime aikoina lisänneet ohjus- ja lennokki-iskujaan  Saudi-Arabiaan, joka on vastannut iskuihin iskemällä kapinallisten kohteisiin.

Saudi-Arabiassa on tehty kaksi erillistä drooni-iskua öljy-yhtiö Amracon tuotantolaitoksiin


Summary: Räjähdys sattui kerrostalossa Lundin keskustassa.

Lundissa Etelä-Ruotsissa on tapahtunut yöllä räjähdys, jossa loukkaantui yksi ihminen.
 Räjähdys tapahtui Lundin keskustassa puoli kolmen jälkeen yöllä. Paikallinen pelastuslaitos kertoi, että yksi ihminen on toimitettu sairaalaan.
 Räjähdys tapahtui Lundin keskustassa sijaitsevassa kerrostalossa. Aftobladetin mukaan kyseessä on kolmikerroksinen talo, jonka alakerrassa on liiketiloja ja yläkerrassa asuntoja. Pahimmat vauriot kärsi ruokakauppa, jonka oven ja ikkunoiden lasit rikkoutuivat räjähdyksessä.
 Räjähdys saattoi myös aiheuttaa vesivuodon rakennuksessa, kertoo Ruotsin yleisradioyhtiö SVT.
 SVT:n haastattelemien silminnäkijöiden mukaan kyseessä oli voimakas räjähdys, joka vavisutti ikkunoita.
 Poliisin pommiryhmä on paikalla tekemässä tutkimuksia. SVT:n mukaan  poliisi on eristänyt suuren alueen  Lundin keskustassa räjähdyksen takia.

Lundissa Etelä-Ruotsissa on tapahtunut yöllä räjähdys, jossa loukkaantui yksi ihminen – poliisin pommiryhmä tutkii aluetta


Summary: Kasvattajat työskentelevät kolmessa vuorossa, laboratoriota muistuttavissa oloissa. Näpistämisestä seuraa potkut.

SMITHS FALLS, KANADA  Makean kostea, läpitunkeva lemu löyhähtää autoon Canopy Growth -yhtiön kannabistehtaan pysäköintialueella. Imelän hajun lisäksi parkkialue pursuaa autoja.
 Eikä parkkipaikkoja juuri päivän mittaan tyhjene, sillä tehtaalla painetaan töitä kolmessa vuorossa.
 Kannabistehtaasta on tullut kanadalaisen Smiths Fallsin pikkukaupungin suurin työnantaja. Viisi vuotta sitten yhtiön leivissä työskenteli viisi ihmistä, nyt 1 300. Kaupungin johto luonnehtii tehdasta entiselle muuttotappiopaikkakunnalle taivaanlahjaksi.
 Kannabisteollisuuden kasvua on siivittänyt Kanadan päätös laillistaa aikuisille myös kannabiksen viihdekäyttö viime vuoden lokakuussa. Kanadasta tuli tuolloin ensimmäinen kannabiksen kokonaan laillistanut läntinen teollisuusmaa.
 Kehittyvä teollisuudenala on lassonnut riveihinsä asiantuntijoita eri puolilta Kanadaa, kuten  Todd Douglasin  ja  Robert Marcantonion . Molemmat ovat muuttaneet piskuiseen Smiths Fallsiin kannabistyön perässä.
 Canopy Growth Corporation kasvattaa kannabista ja tekee kannabistuotteita Tweed-brandille.  Kasvatuksen asiantuntijoina toimivat Robert Marcantonio (vas.) ja Todd Douglas.  Nina Svahn / Yle
 "Se, mistä aiemmin piti vaieta, on meriitti"
 Sekä Douglasia että Marcantoniota hyödytti työpaikan saannissa ratkaisevasti kokemus kannabiksen kasvattamisesta. Miehet naurahtavat, että se, mistä aiemmin piti työhaastatteluissa vaieta, oli Canopy Growthilla meriitti.
 Ennen kannabiksen viihdekäytön laillistamista kasvia sai Kanadassa kasvattaa terveysministeriön erityisluvalla lääkekäyttöön. Tuolloin Douglas toimi viranomaisten hyväksymänä kannabiskasvattajana, joka viljeli kasvia lääkkeeksi kroonisesti sairaalle henkilölle.
 Marcantonio puolestaan kasvatti viranomaisten luvalla kannabista kipulääkkeeksi omaan olkapäävaivaansa. Se näyttää olleen hänelle Canopy Growthin palkkalistoille pääsemiseksi suurempi ansio kuin juristin koulutus, sillä lakimiehen sijaan Marcantonion käyntikortissa lukee tuotannon ja laadun asiantuntija. Samalla tittelillä tehtaassa työskentelee myös Douglas.
 Laadun ja kasvatuksen valvonnassa työsarkaa riittää molemmille, sillä yli 40 000 neliömetrin tehtaalla on useita satoja neliöitä kannabiksen kasvatushalleja.
 Tehtaalla puhutaan systemaattisesti kannabiksesta, ei marijuanasta, vaikka kasvi on sama.
 Kannabistuottajista osa on halunnut tehdä pesäeron marijuana-termiin, koska he katsovat sen  kantavan rasistista painolastia.  Meksikolaislähtöinen sana nousi laajempaan käyttöön Yhdysvalloissa 1900-luvun alussa, ja se liitettiin erityisesti mustiin ja muihin vähemmistöryhmiin, joiden väitettiin sen  vaikutuksen alaisena syyllistyvän rikoksiin .
 Laboratoriomaisiin oloihin ei asiaa ilman suojavarusteita
 Douglas ja Marcantonio pukeutuvat suojatakkeihin ja kenkäsuojiin ja kehottavat vierailijaa tekemään samoin ennen kuin johdattavat modernista aulasta sisään tehtaan uumeniin, kasvattamotiloihin.
 Sisälle ei haluta likaa eikä taudinaiheuttajia vierailijoiden mukana, eikä ylipäätään ketään ohi kulunvalvonnan.
 Smiths Fallsin tehtaalla kannabis kasvaa satojen neliöiden halleissa, joihin ei ole asiaa ilman kulkulupaa ja suojavarusteita.  Nina Svahn / Yle
 Nopeasti selviää, että vieraillekin annettu kulkukortti on syytä pitää helposti käsillä, sillä mihinkään tilaan tehtaan tuotantoalueilla ei pääse kulkematta läpi lukitun oven. Vaikka sisään mentäisiin yhdellä oven avauksella, kaikkien on näytettävä kulunvalvontalätkänsä lukulaitteeseen.
 Työtä kannabistehtaassa seurataan kameroin. Jos joku erehtyisi ottamaan työpaikaltaan mukaansa kannabista, se olisi potkujen peruste. Tosin tällaista ei ole ainakaan Douglasin ja Marcantonion mukaan koskaan Smiths Fallsin tehtaalla tapahtunut.
 Kasvattamossa säädellään jopa tuulta
 Kaksikko pysähtyy ensimmäisenä esittelemään valtavan emokasvien kasvatustilan. Ikkunoiden takana avautuu koulun juhlasalin kokoluokkaa oleva kasvatushuone. Laihahkon mustaherukkapensaan kokoisia kasveja on asetettu siisteihin riveihin satoja.
 Douglas ja Marcantonio tekevät selväksi, että mitään ei jätetä tehtaalla sattuman varaan.
 – Lämpötila on säädetty 21–23 asteeseen, isot tuulettimet pyörittävät ilmaa ja luovat hyvät kasvuolosuhteet, Douglas kertoo.
 Marcantonio täydentää, että kasvit eivät suinkaan kasva mullassa vaan erityisissä vesiviljelyruukuissa, vyötärön korkeudelle nostetuilla kasvatusalustoilla. Muoviputkista ruukkuihin virtaa tarkkaan optimoitu ravintoliuos.
 Kun kannabissato on valmis korjattavaksi, siitä otetaan talteen kukinnot ja lehdet. Muu kasvijäte pitää lain mukaan hävittää.  Nina Svahn / Yle
 Kukintojen ja lehtien leikkaaminen vaatii tarkkuutta ja sorminäppäryyttä.  Nina Svahn / Yle
 Kannabissato korjataan huolellisesti.  Nina Svahn / Yle
 Kasvattamossa simuloidaan myös vuorokauden kiertoa. Kasvatushuoneen kirkkaat kattovalot sammuvat "yön" ajaksi. Kasvuvaiheesta riippuen päivä kestää 12–18 tuntia.
 Kun siirrytään käytävältä sisälle kasvatushalliin kasvien viereen, suojautumisen taso nousee entisestään. Kamera pyyhitään desinfiointilapuilla, suojatakki vaihdetaan hupulliseen kertakäyttöiseen suojahaalariin ja kasvot peitetään hengityssuojalla.
 Tehtaalla kaikesta toiminnasta huokuu ammattimaisuus ja tarkkuus.
 Yhtiö haluaa parantaa kannabiksen mainetta
 Canopy Growthissa tiedetään hyvin kannabiksen huono maine, ja mielikuvien muuttamiseksi tehdään hartiavoimin töitä. Yhtiön markkinoinnista ja viestinnästä vastaava  Jordan Sinclair  pitää omana tärkeimpänä tehtävänään kannabiksen maineen parantamista.
 Tehtaan yhteydessä on infotila, jossa välitetään tietoa kannabiksesta ja sen historiasta. Vierailijat pääsevät myös katsomaan kasvatustiloja lasin takaa erityiseltä ylätasanteelta.
 Canopy Growth -yhtiön viestintäpäällikkö Jordan Sinclair pitää tärkeimpänä tehtävänään kannabiksen stigman poistamista.  Nina Svahn / Yle
 Sinclairin mukaan monella on vääränlaisia ennakko-oletuksia siitä, miltä kannabistehdas näyttää.
 – Usein kuulemme ihmisten odottaneen, että täällä olisi paljon hippejä ja muuta tyypillisempää pilvenpolttokulttuuria, Sinclair kertoo.
 – Sen sijaan tämä on kehittynyt organisaatio. Meillä työskentelee paljon korkeasti koulutettuja, joilla on intohimo rakentaa uutta bisnestä ja tuotetta.
 Yhtiö on tehnyt Smiths Fallsin jättitehtaaseen 300 miljoonan Kanadan dollarin eli noin 204 miljoonan euron investoinnit, mutta voittoa se ei vielä tuota.
 – Uskomme, että parissa lyhyessä vuodessa pääsemme omillemme ja käännymme reippaasti voitolliseksi, Sinclair sanoo.
 Trudeau halusi sulkea laittomat huumemarkkinat
 Kanadan pääministeri  Justin Trudeaun  liberaalihallitus tavoitteli kannabiksen laillistamisella sitä, että tuottajat saataisiin viranomaisvalvonnan ja verotuksen piiriin.
 Trudeaun näkemyksen mukaan kieltopolitiikka ei ole onnistunut suojaamaan lapsia, ja  laillistaminen on välttämätöntä  laittomien kannabismarkkinoiden nujertamiseksi.
 Canopy Growthilla ajatellaan pitkälti samalla tavalla. Viestintäpäällikkö Jordan Sinclair haluaa painottaa, että laillistamisen myötä kannabistuotanto on paitsi läpinäkyvämpää, myös hyödyksi valtiontaloudelle.
 – Kannabislainsäädännöllä on paljon myönteisiä vaikutuksia. Meitä lisensoituja tuottajia voidaan saattaa tarvittaessa edesvastuuseen, ja tuomme valtion kirstuun rahaa veroina, Sinclair sanoo.
 Lasse Isokangas / Yle
 Laillistamisen jälkeen Kanadan valtio sai ensimmäisen viiden ja puolen kuukauden aikana kannabisteollisuudesta  verotuottoa 186 miljoonaa Kanadan dollaria  eli reilut 125 miljoonaa euroa.
 Sinclair sanoo laillisten kannabistuottajien tehneen kuitenkin vasta pienen loven kasvin laittomaan tuotantoon.
 Kannabiksen laillistamisen vastustajien yksi argumenteista onkin juuri tämä.
 Trudeaun lupauksista huolimatta laiton kannabistuotanto on jatkunut vahvana. Ensihavaintojen mukaan laillisten markkinoiden tuotantomäärät eivät ole riittäneet vastaamaan kysyntään, mikä on arvostelijoiden mielestä  jopa vahvistanut laittomia markkinoita.
 Kanadan kannabislainsäädännön on myös sanottu suosivan isoja tuottajia ja tekevän pienten yksittäisten kasvattajien pääsyn laillisille markkinoille hankalaksi.
 Viranomaiset valvovat kannabistuottajia
 Kanadan viranomaiset ovat myöntäneet noin 170 kannabiksen tuotantolisenssiä noin sadalle yhtiölle. Valvontaviranomaisen tarkastuksia tuotantolaitoksiin voi tulla milloin tahansa. Lisenssin voi menettää, jos epäkohtia tai sääntörikkomuksia havaitaan.
 Canopy Growthin tehtaalla Todd Douglas ja Robert Marcantonio listaavat, millaisella tarkkuudella viranomaiset valvovat tuotantoa.
 Jokainen tehtaan kannabiskasvi on numeroitu. Kukintojen ja lehtien irrottamisen jälkeen kasvijäte hävitetään viranomaisten ohjeiden mukaisesti. Sitä ei käytetä esimerkiksi hamppukuidun lähteenä.
 Tehtaalla tiukkoihin sääntöihin ja määräyksiin näytetään kuitenkin suhtautuvan ymmärtäväisesti. Todd Douglas luonnehtii Kanadan terveysministeriötä pomoksi, joka määrää ja häntä totellaan.
 Kannabiksessa on useita ainesosia, mutta huumaava vaikutus tulee tetrahydrokannabinolista, THC:stä.  Nina Svahn / Yle
 Parhaillaan viranomaiset ja tuottajat valmistautuvat kannabismarkkinoiden vapauttamisen kakkosvaiheeseen, sillä joulukuun puolivälissä Kanada sallii myös syötävien kannabistuotteiden valmistuksen ja myynnin. Niitäkään ei saa myydä alaikäisille.
 Syötävien tuotteiden myötä Canopy Growth palauttaa Smiths Fallsin tehtaan osittain alkujuurilleen, sillä aiemmin samoissa tiloissa toimi vuosikymmeniä Hershey’sin suklaatehdas.
 Viestintäpäällikkö Jordan Sinclairin mukaan syötävistä tuotteista yhtiö aikoo keskittyä nimenomaan kannabissuklaaseen sekä kannabista sisältäviin virvoitusjuomiin. Molempien tuotantolinjat tehtaalla ovat jo valmiina.
 – Syötävät kannabistuotteet ovat iso osa markkinoita. Esimerkiksi Yhdysvaltojen Coloradossa ne ovat noin puolet markkinoista. Toisin sanoen meillä on teoriassa mahdollisuus tuplata tuottomme, Sinclair laskee.
 Pakkausten oltava lapsiturvallisia
 Syötävien kannabistuotteiden markkinoille tulo on herättänyt huolta siitä, että tuotteet houkuttaisivat erityisesti nuoria ja lapsia. Kannabiksen huumaava ainesosa, THC, vaikuttaa voimakkaimmin juuri niihin  aivojen osiin, jotka nuorilla vasta kehittyvät.
 Kanadassa onkin yritetty välttää esimerkiksi Coloradossa tehdyt virheet. Siellä lasten  kannabismyrkytykset lisääntyivät  syötävien kannabistuotteiden tultua markkinoille. Julkisuudessa osasyyksi on arvioitu syötävien kannabistuotteiden houkuttava ulkonäkö, joka  voi erehdyttää lapsia.
 Kanadan terveysministeriö julkistikin kesäkuussa  tiukat ohjeet syötäville kannabistuotteille.  Niiden pakkausten pitää olla lapsiturvallisia, eivätkä kääreet tai tuotteiden muoto saa houkutella lapsia ja nuoria.
 Kannabistehtaan toiminta alkoi lääkekannabiksesta, jota käytetään esimerkiksi kivunhoidossa. Kanadassa lääkekäyttö on kuitenkin selvästi viihdekäyttöä pienempää.
  Nina Svahn / Yle
 Viranomaiset käyvät tuotteet läpi tapauskohtaisesti ennen myyntiluvan myöntämistä, mutta esimerkiksi  kannabisnallekarkkia on turha yrittää saada markkinoille.
 Lisäksi viranomaiset asettivat rajan kannabiksen huumaavalle ainesosalle, tetrahydrokannabinolille, THC:lle. Sitä saa olla kussakin paketissa enintään 10 milligrammaa.
 Canopy Growthin Sinclair ei vastusta säädöksiä ja rajoituksia lasten suojaamiseksi, päinvastoin. Hän haluaa kuitenkin muistuttaa, että Kanadassa alaikäiset saavat jo nyt helposti kannabista laittomilta markkinoilta.
 Maailman terveysjärjestön  WHO:n selvityksen mukaan  15-vuotiaat kanadalaisnuoret käyttävät maailmassa toiseksi eniten kannabista.
 – Iso osa kannabislainsäädäntöä suunniteltiin niin, että lapset eivät saisi kannabista käsiinsä. Nykyään he voivat hankkia sitä laittomilta huumekauppiailta, jotka eivät tarkista papereita, Sinclair sanoo.
 Kannabiskokeilut yleistyneet vanhemmissa ikäluokissa
 Kanada on asettanut kannabiksen käytölle 18 vuoden ikärajan. Osassa provinsseista ikäraja on kuitenkin korkeampi. Esimerkiksi Ontariossa pitää olla 19-vuotias, jotta voisi ostaa kannabista.
 Myöskään Canopy Growthin tehtaanmyymälään ei ole alaikäisellä asiaa. Ilmoitus 19 vuoden ikärajasta on liimattu oveen.
 Tällä hetkellä kannabistehtaalta ei tosin myydä kannabista aikuisillekaan, sillä Ontariossa tehdasmyynti ei ole vielä sallittua. Tehtaanmyymälässä myydään oheistuotteita, kuten hajun sisällään pitäviä pussukoita, piippuja sekä monenmoisia brändituotteita t-paidoista viltteihin.
 Eläkkeellä oleva sairaanhoitaja  Vera Gilmour  on pysähtynyt tutkimaan t-paitatarjontaa. Hän asui pitkään Smiths Fallsissa ja muistaa hyvin, kuinka tuhansia ja tuhansia ihmisiä tuli aikanaan suklaatehdasvisiitille.
 Ontarion nykylainsäädännön mukaan tehtaanmyymälästä ei voi ostaa kannabista, mutta oheistuotteita kylläkin. Vera Gilmour on tullut tutustumaan tehtaaseen ja sanoo muuttaneensa suhtautumistaan kannabikseen.  Nina Svahn / Yle
 Gilmour arvelee, että kannabistehtaasta voisi tulla vielä samanlainen turistirysä. Hän on itsekin joutunut muuttamaan mielipidettään kannabiksesta.
 – Kannabis voisi olla erittäin tärkeä dementian, vanhusten ja ahdistuneiden hoidossa. En olisi ikinä uskonut, että voin hyväksyä kannabiksen. Luulen, että joskus voisin itsekin kokeilla sitä, Gilmour pohtii.
 Gilmour ei ole ajatuksineen yksin. Laillistamisen jälkeen kannabiskokeilut ovat kanadalaisviranomaisten selvityksen mukaan lisääntyneet nimenomaan vanhemmissa ikäluokissa.
 Tosin samaan aikaan Kanadan tilastokeskus huomauttaa, että koska kannabiksen vapauttava laki on ollut voimassa vasta alle vuoden,  sen vaikutuksia on vielä vaikeaa arvioida.
 "Smiths Falls koki täyskäännöksen"
 Kannabistehdas on mullistanut koko Smiths Fallsin kaupungin taloustilanteen.
 Reilun 8 000 asukkaan pikkukaupunki kärvisteli pahoissa talousvaikeuksissa vielä vajaa vuosikymmen sitten, kun suklaatehdas oli lyönyt lapun luukulle.
 Canopy Growth Corporation kasvattaa kannabista ja tekee kannabistuotteita Tweed-brandille sekä lääkekannabista. Tehdas on entinen Hersheys-suklaatehdas, joka lopetti toimintansa vuosia sitten.  Nina Svahn / Yle
 Pormestari  Shawn Pankow  on seurannut aitiopaikalta kaupunkinsa nousua kanveesista.
 – Menetimme lyhyessä ajassa lähes 2 000 työpaikkaa. Talous oli kuralla ja luottamus alamaissa. Mutta nyt olemme yksi Kanadan nopeimmin kasvavista alueista, Pankow kertoo.
 Pormestari myhäilee, että kun Canopy Growth etsi toimitiloja, Smiths Fallsin päättäjät rohkenivat tarttua tilaisuuteen. Kaikkia kaupunkilaisia kannabistehtaan tulo ei suinkaan miellyttänyt.
 Osa pelkäsi rikollisuuden kasvavan ja Smiths Fallsin muuttuvan Kanadan kannabispääkaupungiksi, jossa joka nurkalla joku polttaa.
 Pormestari Pankow on hyvillään, että mikään näistä peloista ei toteutunut.
 – Täällä ei tapahtunut mitään muuta kuin se, että rahat saatiin pois laittomilta markkinoilta ja kaupunki nostettua todennäköisesti historiansa parhaaseen tilanteeseen. Olimme avarakatseisia ja maailmamme on muuttunut kokonaan, Pankow iloitsee.
 Smiths Fallsin pormestari Shawn Pankow sanoo kannabistehtaan mullistaneen kaupunkinsa tilanteen täysin: nyt sekä asukasluku että verotulot kasvavat.  Nina Svahn / Yle
 Smiths Fallsin asukasluku on kääntynyt nousuun, mikä puolestaan on heijastunut asuntomarkkinoihin. Pormestarin mukaan nopeimmillaan asunnot myydään tunneissa, ja ylipäätään kaupungissa asuntojen hinnat ovat nousseet.
 Moni kaupunkilainen on huomannut kotinsa arvon nousseen kymmeniä tuhansia muutamassa vuodessa, pormestari sanoo.
 – Asunnoista käydään täällä nykyään kiivaita tarjouskilpailuja. Kysyntään vastatakseen moni rakennuttaja on kiihdyttänyt hankesuunnitelmiaan kaupungissamme, Pankow kertoo.
 Asukasluvun lisääntyessä kaupunki on päässyt nauttimaan myös kasvavista verotuloista. Niillä on korjattu kaupungin infrastruktuuria sekä tehty pormestarin mukaan myös elämänlaatua parantavia muutoksia.
 – Tässä maailmanajassa, kun moni teollisuus siirtää toimintoja ulkomaille ja automaatio ja tekoäly muuttavat tulevaisuutta, tällaisen kasvubisneksen saaminen on ollut valtava taivaanlahja, Pankow sanoo.
 Lue lisää:
 Kanada laillisti kannabiksen – seuraavatko muut maat? Professori: Nykyinen kieltopolitiikka ei ole ollut kovin onnistunutta
 Kevytkannabis saapui Viroon – Suomalaisturistin ei kannata ostaa tuliaisiksi Virossa laillisia tuotteita
 Ihmerohdoksi hehkutetun CBD-hamppuöljyn suosio kasvaa Euroopassa, mutta pullossa voi piillä terveysriski – Suomeen tuotteita tulee porsaanreiän kautta
 Sveitsissä kasvaa uusi laillinen kannabisbisnes – hampusta tehdään voiteita, ravintolisiä ja sätkiä, mutta tuotteiden vaikutuksista ei ole varmaa tietoa

Pilven laillistaminen pelasti kituvan kanadalaiskaupungin – Yle vieraili satojen miljoonien arvoisessa kannabistehtaassa


Summary: Auto katkaisi valaisinpylvään ja puun.

Yksi ihminen on kuollut ulosajossa Karviassa Satakunnassa, kertoo pelastuslaitos.
 Onnettomuus sattui Karvian keskustan pohjoispuolella neljän aikaan aamuyöllä. Ulosajo oli raju, ja auto katkaisi valaisinpylvään ja puun.
 – Nopealla silmäyksellä arvioiden voi sanoa, että vauhtia on ollut reilusti, kertoi päivystävä palomestari  Joni Salo  STT:lle.
 Autossa oli kaksi miestä, joista toinen kuoli heti. Toinen oli päässyt ulos autosta ja kävellyt läheiselle talolle pyytämään apua. Talon asukas teki hätäilmoituksen.
 Loukkaantunut kuljetettiin sairaalahoitoon.
 – Hän lähti sairaalaan tutkittavaksi, mutta ainakin kävelykuntoisena hän oli tähän läheiseen taloon itsensä saanut.
 Pelastuslaitoksen tiedossa ei vielä ollut, kumpi miehistä oli ajanut autoa.
 Tie oli hetken aikaa poikki, mutta viiden jälkeen pelastuslaitos kertoi, että liikenne paikalla kulkee ohjatusti.

Mies kuoli rajussa ulosajossa Karviassa


Summary: Nykyvanhempia kiinnostaa entistä enemmän nuorten tunne-elämä, kertovat MLL:n ja Väestöliiton asiantuntijat.

Onko tällainen alakulo normaalia? Miksi lapseni on ahdistunut? Mikä auttaisi hänen yksinäisyyteensä?
 Tällaisiin kysymyksiin vastaillaan paljon Mannerheimin Lastensuojeluliiton (MLL) vanhempainpuhelimen palveluissa. Monet nykyvanhemmat ovat hyvin kiinnostuneita nuortensa tunteista ja hyvinvoinnista, kertoo MLL:n auttavien puhelinten päällikkö  Tatjana Pajamäki .
 – Huolet ovat erilaisia. Yhdistävä tekijä meidän näkökulmastamme on, että vanhempi kokee olevansa niiden kanssa yksin.
 Myös Väestöliitto on huomannut, että nykyvanhempia kiinnostaa entistä enemmän lastensa tunne-elämä.
 Moni suomalainen on kasvanut keskellä välttelevää tunnemaailmaa, jossa kiintymyssuhteet ovat voineet jäädä etäisiksi. Nykyvanhemmat ymmärtävät tämän. Heillä on enemmän valmiuksia hyödyntää tunnetaitoja kasvatuksessa kuin heidän omilla vanhemmillaan oli, sanoo Väestöliiton vastuuasiantuntija  Minna Oulasmaa .
 – He ovat tunnistaneet omien vanhempiensa kasvatustavat ja haluavat tarjota lapsilleen enemmän läsnäoloa, läheisyyttä ja tunteiden pukemista sanoiksi.
 Vähemmän rikoksia ja alkoholia
 Tutkimusten valossa nuoret viettävät mielellään aikaa perheensä kanssa. He tekevät aiempaa vähemmän rikoksia ja käyttävät entistä vähemmän alkoholia. Koulupudokkaidenkin osuus on laskenut.
 Moni seikka vihjaa, että nuoret ovat entistä kunnollisempia. Kyräilevä, tappeluihin osallistuva nuori kapinallinen on väistymässä historiaan ja sivullisetkin saavat tuntea olonsa nuorten joukossa turvalliseksi.
 Joten mitä nykyajan kasvattajat tekevät oikein?
 Entistä useampi nuori kokee kyselyjen mukaan, että huoltajille on helppo puhua vaikeistakin asioista. Tästä Tatjana Pajamäki soisi vanhemmille kiitosta.
 – Monet vanhemmat ovat suhteessa nuoriin aiempaa enemmän auki ja vastaanottavaisia. Se on hienoa, mutta samalla se on kuormittavaa.
 Pajamäki tulkitsee, että osin tästä juontuu puhe vanhemmuuden rankkuudesta.
 – Vanhempana on aika paljon helpompaa, jos lapset kertovat vain asioista, jotka menevät putkeen.
 Yhteiskunta jakautuu tässäkin. Ongelmat ja ahdistukset kasautuvat yhä enemmän tietyille nuorille ja perheille.
 – On nuoria, jotka haluaisivat olla perhekeskeisiä, mutta eivät voi valita niin, Pajamäki sanoo.
 Isovanhemmatkin haluavat oppia tunteista
 Sukupolvien väliset kasvatuserot saattavat ajaa vanhemmat ja isovanhemmat törmäyskurssille. Minna Oulasmaa hoitaa sukupolvien välisiä sovitteluja Väestöliitossa.
 – Itsereflektio on isovanhemmille usein vaikeampaa kuin nuoremmille polville, Oulasmaa sanoo.
 Isovanhemmatkin haluavat aikuisten lastensa ja nuorten parasta, keinot ovat vain erilaiset.
 Lasten ja nuorten tunteet kiinnostavat vanhempia, koska maailma on muuttunut. Yhteiskunta on vähemmän hierarkkisempi muutenkin ja tunteista puhutaan muuallakin entistä enemmän, asiantuntijat sanovat.
 Lapset itse kasvavat tunneälykkäiksi päiväkodista alkaen. Oulasmaa on huomannut, että heillä on aiempaa enemmän kykyä havainnoida toisten tunteita ja ilmaista omiaan sanoin.
 Ahdistusta ja maailmantuskaa
 Nuoret eivät kuitenkaan voi paremmin kuin ennen, sanoo Nuorisotutkimusseuran tilastotutkija  Sami Myllyniemi .
 Samaan aikaan kun ilmassa on hyviä merkkejä, ahdistus on lisääntynyt. Tulevaisuuden epävarmuus, ilmastonmuutos ja maailman poliittinen tilanne huolestuttavat nykynuoria.
 Kun maailma on epävarma, koti saattaa tuntua entistä tärkeämmältä turvapaikalta, Myllyniemi sanoo. Siitä huolimatta hän ei ole varma, että nuoret olisivat aiempaa perhekeskeisempiä. Yhä harvempi mainitsee oman perheen perustamisen tärkeäksi tavoitteekseen.
 Nuorison "kunnollisuus" on ollut trendi jo viimeiset parikymmentä vuotta.
 – Syytä on moni miettinyt otsa rypyssä, Myllyniemi sanoo.
 Kyse saattaa olla kulttuurin syvävirtauksista, ja siitä, että nykyään ei yksinkertaisesti ole "cool" näyttäytyä sekavana julkisesti. Sosiaalisen median aikana kaikki saattaa päätyä julki.
 Ennen nuoriso tappeli kaduilla, nyt internetissä, Myllyniemi sanoo.
 – Jos haluaa nähdä huonosti käyttäytyviä nuoria, se onnistuu kyllä menemällä nettiin.

Nuoriso on nykyään kunnollista – mitä nykyvanhemmat tekevät oikein?


Demokraattien presidenttiehdokkuutta tavoitteleva  Beto O'Rourke  sai tappouhkauksen republikaanipoliitikolta sen jälkeen kun hän oli sanonut kannattavansa rynnäkkökiväärien pakollista takavarikointia. Rynnäkkökivääreillä on tehty viime aikoina lukuisia joukkoampumisia Yhdysvalloissa.
 – Rynnäkkökiväärini on valmiina sinua varten, Texasin osavaltion edustajainhuoneeseen kuuluva Briscoe Cain kirjoitti Twitterissä.
 O'Rourke vastasi nopeasti.
 – Tämä on tappouhkaus. Sinun ei, eikä kenenkään muunkaan, selvästi tulisi omistaa rynnäkkökivääriä, O'Rourke vastasi.
 Useat demokraattiehdokkaat kannattavat lisärajoituksia aseiden hankintaan, mutta vain O'Rourke on ehdottanut miljoonien rynnäkkökiväärien pakkotakavarikkoa.
 Aseiden omistajien mukaan Yhdysvaltain perustuslaki suojelee yksiselitteisesti kansalaisten oikeutta omistaa haluamiaan aseita.

Demokraattien Beto O'Rourke ehdotti rynnäkköaseiden takavarikkoa, sai heti tappouhkauksen republikaanipoliitikolta


Summary: Torikahveilla on keskustelemassa muun muassa presidentti Tarja Halonen.

Ministerit, ministeriöt ja valtioneuvosto

Suomen satavuotiasta hallitusmuotoa juhlitaan tänään avoimin ovin Valtioneuvoston linnassa ja Säätytalossa. Ovet ovat avoinna kello 10–15. Samaan aikaan Kauppatorilla tarjotaan torikahvit.
 Myös pääministeri  Antti Rinne  (sd.) osallistuu avoimien ovien päivään ja on yleisön tavattavissa työpaikallaan Valtioneuvoston linnassa osan päivästä.
 Kauppatorilla voi kahvia hörppiessä kuunnella musiikkia sekä Hallitusmuoto 100 -aiheisia keskusteluja. Aamupäivällä keskusteluissa ovat mukana muun muassa presidentti  Tarja Halonen , korkeimman oikeuden presidentti  Tatu Leppänen , pääministeri Rinne, opetusministeri  Li Andersson  (vas.) sekä sosiaali- ja terveysministeri  Aino-Kaisa Pekonen  (vas.).
 Valtioneuvoston linnan tutustumiskierroksen reitillä yleisö näkee muun muassa linnan portaikon, jonka toisen kerroksen tasanteella  Eugen Schauman  ampui kenraalikuvernööri  Nikolai Bobrikovin  vuonna 1904. Lisäksi tutustutaan valtioneuvoston istuntosaliin ja tasavallan presidentin esittelysaliin.
 Viimeksi sekä Valtioneuvoston linna ja Säätytalo olivat samanaikaisesti avoinna yleisölle Suomen itsenäisyyden juhlavuonna 2017.

Tänään voit tavata pääministeri Rinteen tämän työhuoneella ja kulauttaa ilmaiset kahvit Kauppatorilla


Kaksi ihmistä on kuollut omakotitalon palossa Espoon Lintuvaarassa.
 Kun pelastuslaitos saapui paikalle, talo oli täynnä savua. Pelastuslaitos haki asukkaat sisältä ja aloitti elvytyksen, mutta heidät todettiin menehtyneiksi.
 Poliisi tutkii palon syttymissyytä. Palon arvellaan syttyneen sähkölaitteesta.
 Hälytyksen palosta teki naapuri hieman iltayhdentoista jälkeen.

Espoossa kaksi kuoli omakotitalon palossa


Summary: ASMR-sensitiivinen voi saada nautintoa paitsi kuiskauksista myös hiusten harjaamisesta tai löllyvän massan puristelusta.

Litinää, lotinaa, rapinaa ja suhinaa. Kuiskattua puhetta tai erilaisia syömisestä lähteviä ääniä. Ah, miten ihanaa!
 Äänistä nauttivat ihmiset ovat kyselytutkimuksissa kuvailleet tuntemuksiaan esimerkiksi päälaelta alaspäin leviävänä kihelmöintinä ja rentoutumisen tunteena.
 Näitä tuntemuksia kutsutaan ASMR-kokemuksiksi. Jutun lopussa olevia videoita katsomalla voit kokeilla, oletko sinä ASMR-sensitiivinen.
 Kenties yleisimmin ASMR-kokemusten yhteydessä on puhuttu kuiskausten aiheuttamasta mielihyvästä. Tätä on hyödynnetty viime aikoina esimerkiksi mainonnassa.
 Mielihyvän kokemuksia voi saada kuitenkin myös näkö- tai tuntoaistien kautta.
 Helsingin yliopiston yliopistolehtorin, psykologi  Eino Partasen  mielestä ASMR on hyvä rentoutumiskeino.
 – Vaikea nähdä, että ASMR:stä voisi olla mitään haittaa. Jos sillä pystyy rentouttamaan itsensä akuutissa stressitilanteessa, se on mielestäni vain suositeltavaa. Paljon parempi rentoutuskeino se on kuin kalja!
 ASMR lyhyesti Esimerkiksi äänten tuottamaa mielihyvää kutsutaan nimellä ASMR Englanninkielinen lyhenne tulee sanoista autonomous sensory meridian response Vapaa suomennos voisi olla tahdosta riippumattomat, rauhoittavat aistielämykset
 Kukaan ei tarkkaan tiedä, mistä ilmiössä on kyse
 ASMR on vähän tutkittu aihe, ja valtaosa tutkimuksista on tehty kyselytutkimuksina.
 – Objektiivisen tutkimuksen tekeminen on hankalaa, koska ASMR on viime kädessä hyvin subjektiivinen kokemus. Sama jos pyytäisimme ihmisiä painamaan nappia, kun he ovat onnellisia, Partanen pohtii.
 Ilmiön vaikutusta aivoissa on koetettu tutkia jonkin verran.
 – On saatu vähän viitteitä siitä, että aivojen toiminnalliset yhteydet olisivat ASMR-sensitiivisillä erilaiset kuin heillä, jotka eivät ole sensitiivisiä.
 Esimerkiksi paperisilpun rapistelun ääni voi tuottaa ASMR-kokemuksia.  Jari Kovalainen / YLE
 Lähes kaikille löytyy innostava ärsyke
 ASMR:stä on povattu uutta  seuravaa isoa hyvinvointitrendiä . Ilmiö se on jo nyt.
 Youtube on täynnä ASMR-videoita, joiden sisältö on kaikkea mitä kuvitella saattaa. Ja enemmänkin: kuiskutuksia, rapsutuksia, hammaslääkärikäyntejä, korvien sivelemistä, saippuan syöntiä tai pilkkomista, slimen käsittelyä, hiusten harjaamista ja niin edelleen.
 Osalle ihmisistä kauhun kokemukset tuottavat mielihyvää. ASMR-kokemusta jotkut hakevat vaikkapa kuvitelmasta, että lempeästi kuiskiva  lääkäri vahingossa tappaa sinut .
 Myös Spotify tarjoaa lukuisia valmiita soittolistoja ASMR-äänille.
 Mikä ääni toimii sinulle?
 ASMR.FI-sivusto  on listannut yleisimpiä ASMR-reaktioita laukaisevia ääniä ja ärsykkeitä.
 Kuiskaamisen ja pehmeän puheen lisäksi listalla ovat muun muassa erilaiset suuäänet ja sivujen kääntely. Riippuu ihmisestä, minkälainen ääni tai visuaalinen ärsyke mielihyvää tuottaa.
 Puoli seitsemän tarjoaa sinulle mahdollisuuden katsoa muutamia erilaisia ASMR-esimerkkejä. Jos yksikään ei aiheuta kihelmöintiä, älä välitä – vain osa ihmisistä kokee ASMR-kokemuksia.
 1. Sivujen kääntely

 2. Syöminen

 3. Lorina ja kohina

 4. Purkin rapina

 5. Taikahiekan tasoittaminen

 Lue lisää aiheesta:
 Noora-Sofia Hermanssonin lääke unettomuuteen on ASMR
 Saatko aivo-orgasmin kuiskauksesta, raivostutko maiskutuksesta?
 Nukahdan joka yö konstilla, jota kutsutaan myös aivo-orgasmiksi  (Me Naiset)
 The untold truth of ASMR  (englanniksi)

Osa ihmisistä saa suunnatonta mielihyvää tavallisista arkisista äänistä  –  testaa oletko yksi heistä!